Gandia planteja el tancament al trànsit de la primera línia de la platja incrementant espais per a la ciutadania i hostaleria | Socialistes / Socialistas de Gandia. PSPV-PSOE\nGandia planteja el tancament al trànsit de la primera línia de la platja incrementant espais per a la ciutadania i hostaleria\nHomeDestacatsGandia planteja el tancament al trànsit de la primera línia de la platja incrementant espais per a la ciutadania i hostaleria\nEl Govern de Gandia estudia el tancament del passeig marítim Neptú amb dos objectius principals. D’una banda, augmentar l’espai de vianants destinat a la ciutadania per tal que els passejos i la pràctica esportiva siguen més segurs i siga més fàcil respectar el distanciament social. I, d’altra banda, posar a disposició de bars i restaurants un nou espai per augmentar les seues terrasses i ajudar-los a pal·liar els efectes econòmics negatius de la covid-19.\nEl regidor socialista Nacho Arnau ha destacat la bona acollida que ha tingut esta proposta entre els diferents representants del sector empresarial. “Estem satisfets amb la contínua interlocució que mantenim. Fins i tot, hem arreplegat algunes de les propostes que ens han fet per millorar l’estudi que havien efectuat els tècnics de Mobilitat. Tot açò s’engloba dins de les mesures que estem adoptant per a pal·liar els efectes negatius del coronavirus, treballant per aconseguir la reconstrucció i recuperació econòmica, així com la seguretat sanitària de tota la ciutadania”, ha indicat.\nEs tracta d’una mesura temporal que s’emmarca dins de l’estat d’alarma que va en la línia de decisions que ja han pres altres ciutats europees i que possibilitarà que els sis metres de la calçada tinguen ús per a vianants. Un ús que serà compartit amb els residents i compatible amb zones de càrrega i descàrrega, per a garantir el subministrament als comerços i l’hostaleria de la zona. Tal com indica l’informe dels tècnics del departament de Trànsit i Mobilitat, “el passeig marítim, per les seues característiques estructurals, permet que es duga a terme l’ampliació dels espais diversos destinats a terrasses d’establiments d’hostaleria”.\nCal destacar que el regidor de Trànsit i Mobilitat, Nacho Arnau, va mantindre ahir diverses reunions amb representants del sector turístic i hostaler, com ara el president de DestíSafor, José Manuel Navarro; el secretari de l’Associació de Comerciants de la Platja, Francis Romero; el president de l’Associació Empresarial Hotelera de Gandia i la Safor, Vicente Frasquet; el president de l’Associació de Distribuïdors de la Safor, Manolo Pérez Pino; i responsables de La Marina Gandiense amb els quals s’ha estudiat un possible canvi del recorregut que farien els autobusos, deixant de circular per primera línia de la platja i traslladant l’itinerari actual pel carrer Clot de la Mota, com ja s’ha portat a terme amb motiu de talls de trànsit produïts per esdeveniments esportius.


Santa Maria, Mare de l’Església, i la Pasqua del Malalt | Tarraconense\nSanta Maria, Mare de l’Església, i la Pasqua del Malalt\nEl mes de maig és un mes molt marià en el qual el Sant Pare ens demana que resem el rosari per la pau. A més, a partir d’aquest any, per voluntat del papa Francesc, el dilluns després de Pentecosta (aquest any el 21 de maig), arreu del món, l’Església celebrarà la memòria litúrgica de Maria Mare de l’Església, Mare que acompanya els primers passos de l’Església naixent i ocupa un lloc important en la vida de cada cristià i en la vida de l’Església.\nD’altra banda, diumenge VI de Pasqua, el 6 de maig, se celebra, a Catalunya, la Pasqua del Malalt, amb el lema “Acompanyar la família en la malaltia”. Amb aquesta Campanya es pretén reclamar l’atenció sobre el paper important que la família té en l’atenció al malalt i donar a conèixer les necessitats que li sorgeixen en la situació de malaltia. A més de promoure l’ajuda a les famílies, en les parròquies i hospitals, per tal que puguin desenvolupar aquest paper insubstituïble en l’atenció al malalt.\nEls bisbes de Catalunya centren els seus escrits dominicals a parlar d’aquests temes, així com de l’amor nou del Ressuscitat, de l’exhortació apostòlica Gaudete et exsultate , de la pastoral penitenciària, de l’Església i l’imprès de la Renda, de l’espiritualitat i del Raid Goum.\nTres de les cartes dominicals parlen de Santa Maria, Mare de l’Església. L’arquebisbe de Tarragona, Jaume Pujol , diu que “la dedicació de maig a la Mare de Déu té la força de l’arrelament popular i una lògica si pensem que, en el temps, segueix a la celebració del misteri pasqual de Crist” i que “en aquest temps podem tenir algun detall especial amb la nostra Mare, mitjançant alguna visita als seus santuaris o ermites escampats per la nostra geografia i que ja han recollit les pregàries de múltiples generacions”. També afegeix que “cal seguir una recomanació que ens va fer el papa Francesc en un tuit: «El mes de maig, dedicat a la Verge, és un bon moment per a començar a resar el rosari cada dia.»”. I la seva proposta és “que en aquest mes de maig renovem aquesta pràctica mariana i alhora cristocèntrica, pròpia de persones senzilles però amb la saviesa que ensenya la Bíblia”.\nL’arquebisbe d’Urgell, Joan Enric Vives , diu que el Papa ha establert la celebració de la memòria litúrgica de Maria Mare de l’Església «considerant la importància del misteri de la maternitat espiritual de Maria, que des de l’espera de l’Esperit en la Pentecosta (cf. Ac 1,14) no ha deixat mai de tenir cura maternalment de l’Església, pelegrina en el temps» i que aquesta celebració “ens fa recordar a tots els deixebles de Crist que, si volem créixer i omplir-nos de l’amor de Déu, cal fonamentar la nostra vida en tres realitats: la Creu, la Víctima i la Mare de Déu”. Diu també que “a la Verge Maria se li ha atribuït el títol de Mare de l’Església perquè engendrà el Crist, Cap de l’Església i va esdevenir mare dels redimits abans que el Fill lliurés l’esperit” i demana que durant aquest mes de maig “amb l’ànima plena de confiança i d’amor filial, alcem els ulls cap a ella malgrat la nostra indignitat i la nostra feblesa”.\nEl bisbe de Vic, Romà Casanova , recorda que “fou el 21 de novembre de 1964, a l’acabament de la tercera sessió del Concili Vaticà II, quan el beat Pau VI va declarar a la Verge Maria Mare de l’Església” i que el proppassat 11 de febrer, per voluntat del sant Pare Francesc, “s’ha instituït la memòria litúrgica de la Benaurada Verge Maria, Mare de l’Església, en la data del dilluns després de Pentecosta”. Així doncs, el 21 de maig, aquest any, “celebrarem per primera vegada aquesta memòria mariana”. I el desig del bisbe de Vic és que “es faci d’una manera senzilla, però plena d’amor a Maria, tot demanant la seva intercessió per tota l’Església, perquè visqui la santedat, que li és donada, i el lliurament evangelitzador, que és la seva missió”. Finalment, el bisbe Casanova diu que “Maria és la Mare de l’Església, i tots nosaltres farem bé de mirar-la per aprendre d’ella i d’encomanar-nos a ella, en la funció maternal que ella té en l’Església i a favor de l’Església” i que “ella és per a nosaltres model de caritat sublim, d’humilitat profunda, de deixebla perfecta, de zel evangelitzador, de fe i d’esperança”.\nEl cardenal Joan Josep Omella parla de la Pasqua del Malalt. Diu que la família “és l’àmbit ideal per tenir cura del malalt” i, com a primera cèl·lula de l’amor i de la vida, “acompanya, escolta, enforteix i anima el malalt en la convalescència fins que es recupera i, quan arriba el trànsit de la mort, l’agafa de la mà fins que travessa el llindar de la nova vida”, però que “l’Església i tots els seus membres, com a família de les famílies dels fills de Déu, estem també cridats a posar tot el nostre esforç i capacitats perquè la persona malalta recuperi l’alegria i les ganes de viure”. Així mateix, dona les gràcies “a tants metges, infermers i infermeres, auxiliars i personal no sanitari dels hospitals que ens informeu, als sacerdots i membres de la pastoral de la salut, de les persones més necessitades de companyia i escalf humà”. Finalment, ens convida a preguntar-nos quant temps fa que no anem a visitar un malalt a un hospital i ens anima a apropar-nos a un centre sanitari, preguntar si hi ha alguna persona que no rebi visites i quedar-nos una estona amb ella.\nEl bisbe de Sant Feliu de Llobregat, Agustí Cortés , recorda que el que és propi del temps de Pasqua “no és només viure l’esperança que ressuscitarem després de morts, sinó experimentar ja aquí, avui, en la nostra existència normal, “la vida ressuscitada”” i que el que ressuscita en nosaltres “és la veritable humanitat, el més valuós, el més “humà”, el més “diví” que hi ha en nosaltres”, “és la nova humanitat”. Diu també que “el més característic de la resurrecció en nosaltres és l’amor nou”, que “tot creient en Crist, en nosaltres ressuscita un nou amor, el seu nou amor” i que la veritable novetat no seria “en “el grau” de perfecció en l’amor”, sinó “en el fet, o millor dit, l’esdeveniment, d’haver estat estimats per Ell i la manera com ho va fer”. Finalment, afirma que “el que ressuscita amb Crist és el seu amor insospitat, sorprenent, ja viscut i ofert fins a l’extrem a la creu”, que ser cristià és “viure completament d’aquest fet” i que viure com a ressuscitat és “haver renascut d’aquest amor i esdevenir testimoni i font del mateix amor en una humanitat nova”.\nEl bisbe de Terrassa, Josep Àngel Saiz , explica que el Sant Pare, al capítol quart de l’exhortació apostòlica Gaudete et exsultate , recorda “els mitjans de santificació fonamentals que coneixem: la importància de l’oració, els sagraments de l’Eucaristia i la Reconciliació, l’ofrena de sacrificis, les diverses formes de devoció, la direcció espiritual” i després “assenyala cinc grans manifestacions de l’amor a Déu i al proïsme que considera d’una importància particular en el context social i cultural d’avui”: “la perseverança, la paciència i la mansuetud, que és conseqüència de viure centrat, fonamentat en Déu”; “l’alegria, perquè el sant ha de ser capaç de viure amb alegria i sentit de l’humor, sense perdre realisme, però ajudant els altres amb un esperit positiu i esperançat”; l’“audàcia i fervor”; “la dimensió comunitària, perquè no és possible viure de forma individualista la fe ni el camí de la santificació” i “la pregària constant”. Finalment, el bisbe de Terrassa diu que “Maria és la Mare i Mestra que ens ensenyarà a posar en pràctica les benaurances i ens acompanyarà en el nostre camí de la santedat”.\nEl bisbe de Tortosa, Enric Benavent , vol donar-nos a conèixer una dimensió de la vida de la diòcesi que “convé que tots valorem: la pastoral penitenciària” i informa que “en el territori diocesà no hi ha cap centre penitenciari, però dos equips de voluntaris participen en les activitats pastorals que s’organitzen en els de Tarragona i Albocàsser” i que “al voltant de 30 persones (sacerdots, diaques, religioses i seglars) col·laboren en aquest servei des de fa quasi 30 anys”. Afirma que els membres d’aquests equips es preocupen d’acompanyar els interns personalment “per pal·liar, en la mesura del possible, la gran solitud que pateixen” i “fan de pont entre els reclusos i la societat i, en moltes ocasions, també entre ells i les seues famílies”. Així mateix, recorda que “l’objectiu més important de la pastoral penitenciària és que el pres no oblidi que, siga quina siga la seua situació, és algú estimat per Déu”. Finalment, ens convida a pregar pels voluntaris de la pastoral penitenciària de la diòcesi de Tortosa.\nEl bisbe de Lleida, Salvador Giménez , diu que marcar la casella de l’Església en l’imprès de la Renda “és una decisió molt personal” en la qual “no es permet cap tipus de coacció. És la conseqüència clara de la radical llibertat de tot ciutadà que està obligat a emplenar la declaració anual de la renda”. A més, afegeix que “marcar la casella abans esmentada s’ha convertit també en un reflex de l’acceptació social de la mateixa Església”. Afirma que és molt el que l’Església “realitza en els diferents sectors que treballen en favor de l’ésser humà en la seva integralitat, des del culte i l’ensenyament fins als serveis d’atenció als més desfavorits” i que “no hi ha compartiments estancs; és un tot global que permet l’ajuda a l’ésser humà oferint la cosmovisió cristiana de la vida i accentuant la fraternitat”. Finalment, aprofita per convidar a marcar també la casella «altres fins socials»”, ja que “és possible canalitzar una petita part dels nostres impostos cap als dos fronts. Després d’una decisió molt personal, molt lliure i ben pensada”.\nEl bisbe de Girona, Francesc Pardo , diu que “en el nostre temps es constata un interès creixent per l’espiritualitat”, que en un ambient cristià, si ens pregunten què és “direm que és la vida en l’Esperit, que accentua la relació amb Déu i el seguiment de Jesucrist en l’Església” i que en ambients laics i distants del fet religiós “poden respondre’ns que es tracta d’una recerca interior, de sentit, de benestar, de serenor, de pau…”. Diu que “avui podem trobar referències a l’espiritualitat en revistes del cor, en uns concerts de rock i de músiques alternatives” i que ens trobem “amb moltes propostes que van des de tècniques que d’alguna manera ja esdevenen una espiritualitat en si mateixes fins a filosofies o teories més generals” amb la finalitat de “recercar el sentit de l’existència i configurar la vida segons uns valors”. Finalment, deixa clar que “per a nosaltres l’espiritualitat és la cristiana”, “centrada fonamentalment en el seguiment de Jesucrist, en l’experiència personal de relació amb Ell”, una experiència espiritual que “està fonamentada en la fe, orientada per l’esperança i verificada per l’amor”.\nEl bisbe de Solsona, Xavier Novell , parla del Raid Goum, una experiència de desert en grup que fa els estius i vol “presentar l’experiència pasqual del goum”. Diu que el Raid Goum és una experiència dura, en la qual “durant els dos o tres primers dies la cara de cada participant es transforma”. A més, el Raid Goum “és particularment dur a nivell interior”, ja que “el qui surt al desert en pobresa i sobrietat no pot amagar-se de si mateix i exposat davant Déu en l’oració, l’eucaristia i la comunitat, fa una experiència de passió i de creu també a nivell interior”. Afirma que “el goumier que no abandona, que no fuig, és el qui s’aferra als germans i a Déu”, que “el goumier reconeix que no pot dur sol la seva vida i s’obre a Déu” i que quan es fa aquest pas el goumier “comença a ressuscitar” i “intueix que podrà acabar l’experiència perquè ha mort a les seves forces i seguretats i ja no compta només amb la pròpia força, sinó amb la de Déu”. Finalment, diu que “l’alegria que experimenta el goumier en els últims dies de l’experiència, quan ha estat capaç d’obrir-se a Déu, transforma aquella cara apagada i marcada pel sofriment, en un rostre lluminós i resplendent d’alegria i joia”.\nAixí mateix, poden trobar l’exhortació apostòlica del papa Francesc, Gaudete et exsultate , així com material sobre la campanya de la Pasqua del Malalt i sobre la Campanya de la Renda, a les següents pàgines web:\nExhortació apostòlica del papa Francesc, Gaudete et exsultate :\nCampanya Pasqua del Malalt: http://www.conferenciaepiscopal.es/jornada-mundial-del-enfermo-2018/\nCampanya de la Renda: http://www.conferenciaepiscopal.es/campana-la-renta-2018/\nBarcelona, 4 de maig de 2018\nFont : Gabinet d’Informació de l’Església a Catalunya


ESTADA TRIMESTRAL A IRLANDA\nEstudiants de 12 a 17 anys\nLA SALLE BONANOVA organitza estades trimestrals a Irlanda per a estudiants que desitgen millorar el seu nivell d’anglès.\nUn mètode molt eficaç per aprendre anglès és passar un trimestre com un alumne més en una escola de parla anglesa. El vostre fill/a s’incorporarà a les classes amb estudiants de la seva edat, o una mica inferior, per facilitar l’aprenentatge d’aquesta llengua que és el primer objectiu de l’estada.\nLes famílies amfitriones irlandeses són seleccionades amb molta cura i supervisades durant tota l’estada.\nL’import total: (consultar els preus del curs actual).\nAllotjament i pensió completa en una família irlandesa seleccionada i supervisada per La Salle Bonanova. L’estudiant serà l’únic espanyol que viurà amb aquesta família.\nAcompanyament i trasllat de l’alumne en el viatge d’anada i tornada des de Barcelona al lloc de destí (Irlanda) per part de personal de La Salle Bonanova.\nLlibres de text dins del programa escolar, uniforme (sense sabates) i taquilla escolar.\nPagament de la matrícula i de les taxes de l’escola irlandesa escollida.\nSim card Irlandesa perquè els alumnes la puguin utilitzar amb la família irlandesa i amics.\nLA SALLE BONANOVA proporciona un informe de seguiment als pares durant l’estada. L’informe avalua el nivell d’adaptació dels vostres fills/es a la vida irlandesa (escola i família), el comportament, l’esforç en la millora del nivell d’anglès, l’interès que demostrin en les diferents activitats...


CLUB DE FUTBOL SANT FELIU DE GUÍXOLS | Àncora\nInici Actualitat CLUB DE FUTBOL SANT FELIU DE GUÍXOLS\nCLUB DE FUTBOL SANT FELIU DE GUÍXOLS\nPresidenta: Sra. LAIA BODRO\nSom l’entitat nascuda de la fusió dels 3 clubs de la ciutat: A.D. GUIXOLS, U.E. VILARTAGUES i ESCOLA SANT FELIU. L’entitat va néixer el juliol d’aquest any 2021 després que el Covid ho frenés, ja que es va planejar cap al març del 2020, i és el resultat final d’un intent d’uns anys abans, quan s’intentava anar de la mà totes tres entitats per corregir el defecte històric d’haver-hi tres clubs a la ciutat i no anar de la mà. L’objectiu és que tothom que vulgui jugar a futbol a la ciutat, tingui l’oportunitat de fer-ho i fer que els tres clubs siguin viables i que la mainada surti formada en cultura esportiva. Així mateix, volem que la base dels equips amateurs siguin jugadors de la zona, principalment de la nostra ciutat. La junta la formem tres persones provinents de l’A.D. Guíxols i tres provinents de la U.E. Vilartagues. Hem intentat mantenir l’essència dels tres clubs a la nova indumentària, amb un degradat dels tres colors, blau (Guíxols), vermell (Vilartagues) i carabassa (ESF).\n• QUANTITAT D’ASSOCIATS\nActualment tenim una cinquantena de socis, tot i que la idea es arribar a la centena, i des d’aquí m’agradaria fer una crida a tothom que estigui disposat a ser soci de la nostra entitat. Esperem que els nens quan comencin a jugar s’hi fixin en els grans per voler un dia arribar a ser com ells. Si la majoria de futbolistes són d’aquí, farà que el nombre de socis pugui créixer. Malauradament, socis de les tres entitats no varen estar gaire d’acord amb la fusió i varen decidir no ser socis del nou club.\n• COM US HA AFECTAT LA PANDÈMIA?\nMolt. No a nivell de nens, però a nivell de primers equips sí. El confinament comença el març del 2020 i aquí s’acaba la temporada. Nosaltres encara no hi érem com a junta, però l’any passat quan vàrem entrar el Guíxols no va jugar més. Es va decidir que 2ª Catalana no competiria i tot i que hi havien altres alternatives, no hi havia al·licient. Vàrem deixar marxar jugadors perquè poguessin continuar jugant. Uns quants varen anar cedits al Vilartagues, i altres varen marxar a altres equips de les rodalies.\n• HEU REBUT ALGUN TIPUS D’AJUT?\nDe l’Ajuntament sí. Ja que no podíem obrir el bar, fer quines ni altres actes que normalment ens aporten certs ingressos, l’Ajuntament, el juliol de l’any passat quan es va fer la primera “normalitat”, i va ajudar als clubs per compensar aquesta manca d’ingressos. La Federació ens va ajudar una miqueta, sobretot per pagar àrbitres. Nosaltres no fem pagar entrada fixa, fem tires i qui vol paga i qui no, no, una mica a voluntat, i els ingressos del bar ajuden molt també a poder arribar a totes aquestes despeses.\nCada any l’Ajuntament té una ajuda fixa a totes les entitats, i la Federació va reduir el preu de les fitxes de l’any passat. Aquest any ja han tornat al seu preu normal.\n• QUINES SON LES VOSTRES NECESSITATS?\nLes tenim força cobertes. Òbviament sempre hi manquen coses. Actualment, la gespa artificial del camp de Mascanada s’ha de canviar, però l’Ajuntament ja s’ha compromès a fer-ho. Tot i que relativament és moderna, però en el seu dia no es va fer una instal·lació adequada. L’Ajuntament és conscient i ha reclamat a l’empresa instal·ladora. S’han anat fent reformes a les altres instal·lacions i l’Ajuntament sempre ha estat molt predisposat a arreglar-ho un cop s’han complert tots els tràmits burocràtics. Com he dit abans, necessitem que la gent de St. Feliu ens vingui a veure als dos equips i si pot ser, fer-se socis.\n• ALGUNA REFLEXIÓ FINAL?\nEl passat 30 d’octubre es va fer la presentació del club i tots els seus equips. Ara podem emplenar el 100%, ja que hi ha llibertat total d’aforament (excepte les mascaretes). Esperem que no torni cap altra onada de virus, ja que com a club lògicament ens interessa que el camp estigui com més ple millor. Repeteixo que no fem pagar entrada, i això és un al·licient perquè hi hagi més afluència de públic. Ara trobaran gent de St. Feliu quasi en la seva totalitat jugant als equips de la ciutat. També fer saber que aquest any tornarem a fer la quina nadalenca, pels que mai ens fallen i pels que vulguin passar una bona estona.\nArticle anterior‘Rema per la Marató’, aquest diumenge 19 de desembre amb el Club de Rem Sant Feliu de Guíxols\nArticle següentL’Ajuntament de Sant Feliu de Guíxols posa a disposició dels ciutadans ajuda per el certificat COVID digital


Aula d'Acollida | Un espai per als nouvinguts.\nUn espai per als nouvinguts.\nACTIVITAT AMB LA PDI: “La roba i les estacions”\n16 d'abril de 2016 GeneralACTIVITAT INTERACTIVA, PDI, VOCABULARI DE LA ROBA, VOCABULARI DE LES ESTACIONSPATRICIA PASTOR PEREZ\nAquesta setmana hem treballat el vocabulari de la diferent roba que utilitzem al llarg de les diverses estacions de l’any a través de la PDI.\nÉs essencial que l’alumne vagi adquirint nou vocabulari a través de diferents camps semàntics que anirem treballant al llarg del curs.\nAquí podeu trobar l’enllaç que us portarà directes a l’activitat, gaudir-la!!!\n3 d'abril de 2016 GeneralENDEVINALLES, JOCSPATRICIA PASTOR PEREZ\nAvui anem a jugar!!!\nLa meva proposta es un joc en el que farem servir la pdi o canó digital, és tracta d’un recull d’endevinalles adreçades a nens i nenes de primària que pretén un aprenentatge lúdic a partir dels següents objectius:\n– Introduir conceptes, vocabulari, qüestions gramaticals i elements de tradició oral.\n– Estimular l’atenció, la memòria, el raonament, les hipòtesis.\n– Potenciar la lectura i l’escriptura.\n– Incitar a l’ús de es TIC.\nAquesta activitat consta de 4 blocs d’endevinalles agrupades segons diferents graus de dificultat, per aquesta raó s’expliciten amb els noms següents:\nNivell 1: Debutants\nNivell 2: Prudents\nNivell 3: Agosarats\nNivell 4: Experts\nEm sembla que és una activitat molt interesant per als nouvinguts perquè partint de l’aprenentatge constructivista de la lectoescriptura, hem fet un tractament individual de cada paraula sota uns criteris comuns tenant en compte l’ortografia natural del nen/a. Donem, doncs, un marge de tolerancia que permet una solución de l’endevinalla, encara que la paraula no sigui escrita del tot correcta. La resposta admet l’escriptura amb majúscula, amb minúscula o bé ambdues alhora.\nLa importància de la educació en valors. No al racisme!\n25 de febrer de 2016 GeneralContra el racisme, IGUALTAT, INTEGRACIÓ, Interculturalitat, RESPECTE, Solidaritat, VALORSPATRICIA PASTOR PEREZ\nEn una situació com l’actual, en la qual els Centres educatius reben alumnes i alumnes de diferents cultures, es fa necessària una nova organització del grup de nois i noies nouvinguts i del Centre escolar.\nAquesta nova realitat, que apunta a perllongar-se durant diversos anys, hem d’abordar-la com un repte per donar resposta des d’una educació solidària, una educació capaç d’acollir diferents cultures i de ser comprensiva amb les situacions difícils que estan vivint els nouvinguts/as al nostre país, al nostre col·legi.\nAls Centres que reben nens i nenes immigrants s’estan posant en pràctica Planes d’Acollida que contemplen activitats en les quals ha d’implicar-se tota la Comunitat escolar.\nIntentem que no existeixin problemes de racisme a les nostres aules i tinguem en compte la importància de l’educació en valors, fomentant entre altres coses la solidaritat, el respecte, l’empatia i la igualtat.\nLlicència estàndard de YouTube. Canal Aula Intercultural.\nEnllaç del video.\n21 de febrer de 2016 GeneralAula Acollida, ResumPATRICIA PASTOR PEREZ\nL’Aula és un espai d’acollida i acompanyament dels alumnes que han arribat recentment. Un espai de relació, intercanvi i comunicació de nens o adolescents que provenen de països on es parla una llengua diferent a la del centre educatiu. Cada çaula d’Acollida té assignat un professor, “el tutor de l’Aula”. L’objectiu principal és poder interactuar amb la nova llengua, amb estratègies afectives, comunicatives…. Cada aula té una dotació informàtica de quatre ordinadors amb programes que permeten interactuar i que s’adapten a la realitat lingüística de cada alumne.\nL’Aula d’Acollida no sempre té el mateix nombre d’alumnes ni sempre assisteixen els mateixos alumnes, l’organització és flexible.\nCada alumne, quan es matricula al centre educatiu se li adscriu a un grup classe, el que li correspon per edat cronològica i es presenta al grup classe i té l’horari del grup. Com en el grup classe no seguiria els aprenentatges perquè no coneix la llengua de l’escola, en les hores que en el grup s’imparteixen àrees que no pot seguir va a l’Aula d’Acollida, i quan s’imparteix engonals, educació física, alguna experiència de naturals, música…etc. (les àrees que determini el tutor del grup) vas agafar amb els seus companys del grup classe. Per tant, cada alumne té l’horari del seu grup i quan es considera que no pot seguir per raons lingüístiques la matèria, acudeix a l’Aula d’Acollida.\nÉs molt necessària la coordinació entre el tutor de l’Aula d’Acollida i la del tutor del grup classe de cada alumne per valorar conjuntament els progressos i decidir quan s’incorporen, totalment, a les aules ordinàries.\nA l’Aula d’Acollida hi ha molta mobilitat d’alumnes i quan s’incorpora un nou alumne se li atén i, si és necessari, es refan els grups i els horaris per adaptar-se a la nova realitat. És un aula oberta i flexible assumint les contínues incorporacions.\nQuins alumnes poden assistir?\nEls alumnes de primària i de secundària que hagin arribat a Catalunya durant els dos últims anys. L’objectiu és proporcionar-los una atenció adequada a les seves necessitats emocionals i lingüístiques sense perdre el contacte amb el grup classe en el qual estan adscrits.\nQuantes hores poden assistir?\nPer facilitar el procés d’integració cap alumne pot estar totes les hores lectives a l’Aula d’Acollida. Cada alumne pot assistir les hores que necessiti, es recomana que en algunes classes, s’incorpori al grup on està matriculat. Els altres alumnes han d’identificar-los com a alumnes del seu grup, no d’un grup apart.\nHorari de l’Aula d’Acollida.\nLes Aules d’Acollida han d’estar obertes el mateix nombre d’hores que els alumnes estiguin al centre, és a dir, 25 en primària i 30 en secundària. Als centres de primària les hores lectives del tutor de l’Aula d’Acollida coincideixen amb les lectives de l’alumnat. En secundària, l’horari lectiu del professor és de 18 hores i les orientacions que es donen és que l’equip directiu organitzi les 12 hores restants dedicant hores de professors que atenen la diversitat.\nEs recomana que el nombre d’alumnes que simultàniament pot estar a l’Aula d’Acollida sigui d’uns dotze. El nombre pot variar en funció del nivell lingüístic dels alumnes.\nQui és el tutor de l’Aula d’Acollida?\nEl tutor de l’Aula d’Acollida hauria de ser, preferentment, un professor amb destinació definitiva al centre, que tingui experiència docent i domini de les tecnologies de la informació i la comunicació. Ha de tenir capacitat de lideratge, d’empatia i ser un bon dinamitzador, encara que la realitat és que tenim bastants tutors d’aules d’acollida que són interins.\nPerquè l’aula estigui oberta el màxim nombre d’hores altres docents s’incorporen a l’aula. Es recomana que el nombre de docents sigui reduït i el tutor de l’aula d’acollida és qui coordina el treball pedagògic.\nEl tutor de l’Aula d’Acollida es coordinarà amb el tutor del grup classe ordinari especialment en el que concerneix a l’acció tutorial i amb el professor de cada assignatura quan algun alumne s’incorpori a l’aula ordinària.\nLes Aules d’Acollida han tingut una bona valoració per part dels centres educatius ja que han sabut donar resposta a les necessitats educatives, tan diverses, dels alumnes recentment incorporats.\nACTIVITAT INTERACTIVA Aula Acollida Contra el racisme ENDEVINALLES IGUALTAT INTEGRACIÓ Interculturalitat JOCS PDI RESPECTE Resum Solidaritat VALORS VOCABULARI DE LA ROBA VOCABULARI DE LES ESTACIONS\nACTIVITAT AMB LA PDI: “La roba i les estacions” 16 d'abril de 2016\nM’ENDEVINES? 3 d'abril de 2016\nLa importància de la educació en valors. No al racisme! 25 de febrer de 2016\nQUÈ ÉS UNA AULA D’ACOLLIDA? 21 de febrer de 2016\nAula D'Acollida de Patrícia Pastor Pérez està subjecta a una llicència de Reconeixement 4.0 Internacional de Creative Commons


Detenen els responsables de Finques la Bisbal per estafa - Diari de Girona\neva batlle 01.02.2017 | 14:00\nEls Mossos de la comissaria de la Bisbal d'Empordà han detingut els responsables de Finques la Bisbal per un delicte d'estafa.\nLes detencions es van produir entre ahir i dilluns. Ambdós han quedat imputats com a presumptes autors d'un delicte d'estafa. Els arrestos van quedar sense efecte i en els propers dies declararan davant del jutge.\nDiverses comunitats de veïns van presentar denúncies per la suposada "mala gestió" que hauria deixat un forat econòmic a aquestes. I aquesta setmana els Mossos han detingut els dos responsables.\nDe moment hi ha una vintena de denúncies i la quantitat de l'estafa puja per més de 243.000 euros.\nEl tema va sortir a llum el mes d'agost quan diverses comunitats de veïns de la Bisbal d'Empordà van trobar-se que en els seus comptes corrents no hi havia els diners que pertocaven.\nEl responsable de l'empresa Finques la Bisbal, Daniel Utrera, llavors va assegurar que tot es devia a una "mala gestió i descoordinació total i absoluta" d'una extreballadora de l'empresa. La que fins feia poc era la seva dona.\nLa situació afectaria una vuitantena de comunitats que tenia en cartera a la ciutat.\nDeclaren als jutjats les comunitats de veïns afectades pel forat de Finques la Bisbal


El procés i els arguments | El Pou\nEl procés i els arguments\nper Pere Culell, 18 de març de 2014 a les 11:17 |\nDemocràcia versus constitució: la primera fal•làcia dels unionistes. La Constitució permet fer una consulta, si hi ha voluntat política. Una altra qüestió és recordar que el punt 2 de la carta magna, que parla de la unitat de l’estat espanyol, es va redactar substituint el que havien escrit els constituents, sota amenaça militar. D’altres arguments que presenten són la por, l’amenaça i les dades falsificades.\nNosaltres aportem dades jurídiques i econòmiques. Ells parlen de vagar per l’espai i estar fora d’Europa pels segles dels segles. A més, es pensen que volem consultar la ciutadania sobre quin futur polític volem, només per diners. Això denota molta manca de coneixement; ja s’ha dit moltes vegades, però ho repeteixo: ho farem per defensar la nostra llengua, la nostra cultura, el nostre estat del benestar, la nostra capacitat de decidir sobre nosaltres; ho fem per DIGNITAT!\nD’altra banda, alguns dels “nostres” posen contínuament en dubte les polítiques econòmiques del govern, sabent que ens podem permetre uns pressupostos més socials dels actuals..., oerò que ara no són possible: no tenim crèdit, i paguem amb interessos el crèdit via FLA, que persegueix seguir ofegant-nos econòmicament perquè ens rendim.\nCrec que la gent té clar perquè tenim uns pressupostos tan magres, però lògicament protesten per defensar una sanitat millor, un ensenyament millor, polítiques socials millors, més mitjans per als bombers, Mossos, mitjans audiovisuals.... Malgrat tot, moltes d’aquestes persones afectades per l’ofegament volgut de Catalunya per part del govern espanyol, votarà SÍ SÍ en la consulta del 9 de novembre. Però no totes: algunes, sobretot d’esquerres, perquè no hi creuen i fan veure que sí; d’altres, perquè no voldran entrar en una Europa capitalista. De fet, sempre hem estat europeus, i volem entrar a Europa per fer la pressió que ens pertoca com a nació lliure per construir una nova Europa més social, més propera als que pateixen, més respectuosa amb les nacionalitats que volen tenir protagonisme en el seu futur, més solidària i més lliure.


Gabriel Solans - Aula Municipal de Teatre de Lleida\nActor, director, dramaturg i docent. Graduat en Art Dramàtic a l’Aula. És director artístic i actor de la companya El Sidral i actor a Els Xerraires. Dramaturg i director en més de deu espectacles amb les companyies EL Sidral, Caligo teatre, Teatre Nòmada i Les Mus. És director artístic de INGENIO, escuela de liderazgo.\nProfessor al CFGS en Tècniques d’Actuació Teatral i professor de Teatre Musical


Dimecres tenim una cita al Casino Liberal: Emerit Bono i Ferran Lluch ens apuntaran les formes per a caminar cap a un Algemesí sostenible - Algemesí Solidari\nDimecres tenim una cita al Casino Liberal: Emerit Bono i Ferran Lluch ens apuntaran les formes per a caminar cap a un Algemesí sostenible\nPodem aconseguir un Algemesí millor per a les persones?\nDe ben segur. Ens ho contaran dos persones coneixedores del punt on ens trobem i les claus per a solucionar entre tots la situació actual i futura.\nLa conferència s’inclou dins les jornades de Pobresa Zero que enguany estan dedicades a la sostenibilitat. Com cada any, octubre s’ompli d’iniciatives per a lluitar contra les desigualtats i una manera de fer-ho possible és fer que el món camine cap a un altre costat on la vida es desenvolupe neta, lliure i equitativa\nDe tot açò ens parlaran el professor Emerit Bono i el mestre i sacerdot Ferran Lluch. Emerit Bono treballa des de l’àmbit de la Universitat i la política des de 1966 i actualment és el representant de l’Observatori de la Sostenibilitat d’Espanya.\nFerran Lluch és el president de la Comissió Diocesana de ambient i ecologia humana de València des de 2005.\nTots dos treballen des de distints àmbits per a introduir en els costums de cada dia nous hàbits que permeten aconseguir la sostenibilitat. Es parteix de la tesi que la unió d’un bon fer en l’ecologia, la societat i l’economia pot aconseguir que la societat siga suportable, viable, sostenible, equitativa i assegure el seu futur.\nNo s’ho podem perdre !\n22 octubre, 201822 octubre, 20180\nMilers de xiquets, i les seues famílies, de tots els centres educatius reivindiquen un Algemesí sostenible en l’acte central de Pobresa Zero.\nUn centenar de persones acudeixen a l’exposició de Xavi Ferragud sobre els rostres dels campaments del Sahara Occidental\nEscoles, escoletes i centres de formació d’Algemesí pensen com convertir una ciutat sostenible!\nAlgemesí amb els Drets Humans\nGràcies per fer possible la Setmana de Pobresa Zero 2019 “per un treball digne”\nLa setmana de Pobresa Zero arranca aquest divendres amb la projecció de “Cerca de tu casa”, una història de lluita, solidaritat i esperança


i Màrius Torres i Perenya | enciclopèdia.cat\nLleida, Segrià, 30 d’agost de 1910 — Sant Quirze Safaja, Moianès, 29 de desembre de 1942\nFill d’Humbert Torres i Barberà. Es llicencià en medicina a la Universitat de Barcelona i hagué de passar els darrers anys de la seva vida al sanatori antituberculós de Puigdolena, la qual cosa li donà un afinament especial dels sentits, més sensibles per la malaltia. La seva poesia més intensa i més artitzada fou escrita sobretot en aquest període tràgic —guerra civil, desfeta de Catalunya, exili interior—. Per això el seu cant, tan pur, tan serè en el dolor de cada dia, tan contingut en la forma rimada i ritmada, expressa el seu drama personal, presidit per l’amenaça constant de la mort, i el col·lectiu de la pàtria vençuda.\nMonument a Màrius Torres i Perenya, a Lleida\nLa seva figura, desapareguda en plena joventut i maduresa literària, esdevingué un mite i influí en els medis catòlics i dels joves dels tres primers decennis de la postguerra. Els seus versos aparegueren pòstumament, editats per Joan Sales i el grup de “Quaderns de l’Exili”: Poesies (Mèxic 1947), i s’han reeditat repetidament a Barcelona. El seu món oscil·la entre la vida i el somni, amb l’enyorança de la plenitud de la vida corporal i metafísica. La seva poesia es nodreix de la sensibilitat literària, plàstica i musical i de la religiositat transcendent, la qual s’ha volgut adscriure a l’ortodòxia catòlica, a l’heterodòxia o a l’espiritisme, però és imprudent de voler-la emmarcar estrictament en qualsevol d’aquestes expressions d’espiritualitat.\nMàrius Torres i Pereña a EndretsPàgina a Endrets. Geografia Literària dels Països Catalans


Kike Royo, nou guardià de la porteria del Centre d'Esports\nIan Mackay ja té substitut. El Sabadell ha fet oficial el que era un secret a veus: Enrique ‘Kike’ Royo defensarà els tres pals de la Nova Creu Alta la pròxima temporada. El porter de 30 anys (1991) aterra a Sabadell després sumar tres temporades consecutives defensant els colors del CD Badajoz. Cal destacar, que, en aquests tres anys Kike Royo s’ha convertit en una peça fonamental i en un dels jugadors referències del club extremeny, a més de ser un dels millors en la seva posició de la categoria.\nEl Sabadell buscava cobrir la porteria amb un porter experimentat i contrastat, i encara que el nom de Kike Royo no es va destapar fins fa un parell de dies, la direcció esportiva el tenia com a prioritat des del primer moment. L’operació no ha estat gens fàcil, ja que el porter logronyès tenia contracte amb el Badajoz fins al juny del 2022, per la qual cosa primer s’ha hagut de desvincular amb el conjunt d’Extremadura per poder signar amb el Centre d’Esports.\nUn dels millors porters de la categoria; els números parlen per si sols\nCom diem, Royo és un porter que coneix l’antiga Segona B a la perfecció, ja que acumula més de 270 partits a la categoria de bronze del futbol espanyol. A més del CD Badajoz, durant la seva carrera esportiva també ha defensat els colors dels filials de la Real Sociedad, del Mallorca i del Logroñés, i la samarreta del CD Guijuelo. Tot això abans de la seva etapa al Nuevo Vivero. I és precisament a Badajoz on ha deixat en evidència el tros de porter que aterra a Sabadell. Dels 90 partits que va jugar, només va rebre 66 gols, a més de deixar la porteria a zero en 43 ocasions. Pràcticament en la meitat dels duels que va disputar, una autèntica bogeria.\nAixí doncs, amb l’arribada de Kike Royo la porteria ja queda més que coberta després de les sortides de Ian Mackay i Diego Fuoli. Royo, que a priori serà el titular, competirà amb Emilio Bernad, qui ocupa fitxa sub-23. A més, Froi Leal, si res no canvia, serà el tercer porter dels arlequinats. Per últim, pel que fa al capítol del mercat, el Sabadell haurà de rastrejar el mercat a la recerca d’un migcampista experimentant, ja que el futur d’Adri Cuevas està lluny de la Nova Creu Alta. L’andalús s’ha acomiadat del Sabadell, i si l’operació no cau a última hora, jugarà al Badajoz la pròxima temporada.\nEtiquetes: Adri Cuevas, CD Badajoz, CE Sabadell, Kike Royo, Nova Creu Alta, Primera RFEF


Curs de Community Manager a la Web 2.0 i xarxes socials | Cursos Aulacat\nCommunity Manager a la Web 2.0 i xarxes socials\nInicio > Cursos > Màrketing i Comunicació > Community Manager a la Web 2.0 i xarxes socials\nCurs de Community Manager a la Web 2.0 i xarxes socials\nVols formar-te per treballar en un dels perfils més demandats al mercat laboral: el Community Manager? Vols que la teva empresa millori en branding/notorietat, engagement i fidelització? Et passes el dia enganxat a Facebook, Twitter, Linkedin o llegint blogs i vols saber com funcionen en profunditat? Llavors has trobat el teu curs en Aulacat, Escola d'Adults: Curs online de Community Manager a la web 2.0 i xarxes socials.\nUn Community Manager és la persona encarregada de gestionar, moderar i desenvolupar comunitats virtuals (en Facebook, Twitter, Youtube, etc.) en nom d'una marca o empresa.\nEn el Curs Online de Community Manager a la Web 2.0 i Xarxes Socials de Aulacat aprendràs tots els secrets de la figura del Community Manager, que va sorgir per donar resposta a la demanda de les empreses, que amb la creació d'una identitat 2.0 corporativa busquen un model de participació i creixement per i per a la intel·ligència col·lectiva, que permeti escoltar i conversar de forma directa amb els mateixos usuaris, consumidors i clients potencials.\nAixí mateix, aquest Curs Online de Community Manager a la Web 2.0 i Xarxes socials de Aulacat et proporcionarà els coneixements i les eines necessàries sobre els nous canvis i aplicacions 2.0. També t'ajudarà a conèixer i aplicar les eines Web més utilitzades i et permetrà comprendre les principals característiques i els tipus de Xarxes Socials, el seu ús, aplicacions i riscos.\nD'altra banda, analitzaràs la importància de les normes socials a la Xarxa i descobriràs les diferents aplicacions pràctiques de la Web 2.0 i les Xarxes socials en l'àmbit empresarial i educatiu.\nL'arribada d'Internet va suposar una revolució total en la comunicació, que va passar de ser unidireccional (solament hi havia un emissor) i tots els altres érem receptors, per convertir-se en un espai interactiu obert de participació social, on tots podem ser emissors. Les marques i empreses aviat es van adonar d'aquesta evolució i van començar a incorporar a community managers, per aprofitar a favor seu aquest canvi de paradigma.\nAra, són els mateixos usuaris els que marquen el nou camí, basat en la relació social com a motor d'expansió, que funciona gràcies a la intel·ligència col·lectiva que emana de les associacions d'usuaris en forma de comunitats i xarxes socials.\nEl Curs Online de Community Manager a la Web 2.0 i Xarxes socials de Aulacat et formarà para:\n-Dominar la tecnologia i eines que permetin obtenir el màxim rendiment de les xarxes socials i comunitats online (Facebook, Twitter, Linkedin, blogs, etc.)\n-La creació de suports de comunicació que permetin establir un diàleg directe amb els clients actuals per donar resposta als problemes, aportacions i demandes, la qual cosa produirà la seva fidelització.\n-Ser capaç de crear una actitud proactiva que sàpiga anticipar-se davant possibles oscil·lacions en la demanda del mercat.\n-Aconseguir ampliar els models de negoci tradicionals i aconseguir que la xarxa sigui també un espai productiu per a l'empresa.\n-Conèixer en profunditat les xarxes socials i aprendre a utilitzar eines de comunicació i d'avaluació de resultats a la xarxa.\n-Elaborar i implementar estratègies de participació i diàleg, que formin part dels plans de màrqueting i que s'integrin en la consecució dels objectius.\n-Conèixer i posar en pràctica les principals eines 2.0 per crear i editar continguts, publicar-los i difondre'ls, recuperar-los i accedir a ells; així com per endinsar-se al món de les Xarxes Socials i conèixer els seus múltiples usos.\n-Entendre les tecnologies 2.0. i les possibilitats de les xarxes socials, realitzar accions creatives i resolutives.\n-Aquest curs online també està dirigit per a alumnes que s'iniciïn en tasques relacionades amb la Web 2.0 i les Xarxes Socials.\n-Amb aquest curs online podràs aprendre a utilitzar les eines per poder treballar continguts (vídeos, imatges, documents, etc.) de diferents formes a través d'aplicacions que ofereix la Web.\n-Aquest curs online aborda l'aplicabilitat pràctica de les Xarxes Socials al món empresarial i educatiu.\n-Amb aquest curs, els alumnes seran capaços d'identificar i analitzar la situació ambiental de l'empresa.\n-Aquest curs ofereix, a més, múltiples referències bibliogràfiques i electròniques que, a més de permetre facilitar la comprensió dels coneixements també els amplien.\nA què esperes? Matricula't ara, per accedir a un treball cada vegada més integrat al'organigrama empresarial.\nA persones interessades en els nous models de comunicació social a través de les comunitats online.\nA empreses que vulguin usar la identitat 2.0 com a sistema de comunicació dins d'una estratègia per a la consecució dels objectius i resultats.\nA responsables de comunicació que desitgin ampliar el seu coneixement sobre les estratègies d'imatge de marca a través dels perfils socials.\nA organitzacions i fundacions que pretenguin ampliar i millorar la seva imatge i presència a la xarxa.\nA empreses preocupades no solament per la venda, sinó per estrènyer la comunicació i la implicació dels seus clients en l'organització.\nA petites i mitges empreses que vulguin millorar la seva presència en internet a través de perfils socials.\nA docents i professors d'economia, empresa i comunicació que desitgin ampliar els coneixements de màrqueting i comunicació online per a empreses i organitzacions.\nA professionals les funcions dels quals estiguin vinculades a les noves tecnologies i d'informació i la comunicació i a qualsevol persona interessada en l'estudi de la Web 2.0 i Xarxes Socials.\nTema 2. La funció de Community Manager.\nTema 3. Què ha de saber un Community Manager.\nTema 4. Eines per a crear i organitzar contingut en xarxes socials.\nTema 5. Crear contingut en xarxes socials.\nTema 6. Comunitats i tipus d'usuari.\nTema 7. Pautes per a crear concursos en xarxes socials.\nTema 8. Consells per a resoldre crisis en xarxes socials.\nTema 9. Reports, com presentar el resultat del teu treball.\nTema 10. Organització del treball de Community Manager.\nEl curs de Comunity Manager a la web 2.0 i xarxes socials s’imparteix amb la modalitat online, pensada per a que puguis decidir on, quan i a quin ritme prefereixes estudiar. El suport per dur a terme aquest ensenyament és el Campus Virtual, una zona privada pels estudiants, una plataforma educativa que la nostra web posa a disposició dels alumes per tal de potenciar un acostament i que faci més àgil la relació entre el centre i l’alumne.\nEls principals eixos pedagògics amb els quals es basa aquest programa formatiu són:\nPla d’estudis totalment personalitzat a les necessitats de cada alumne i seguiment personalitzat tot el curs amb assessors pedagògics i professors experts en les matèries.\nAvaluació contínua, que t’ajudarà a consolidar els diferents objectius i a detectar les mancances formatives per poder millorar-les.\nMetodologia asíncrona i guiada: el tutor guiarà i orientarà als alumnes durant tota la seva formació adaptant les estratègies educatives en cada cas concret, respectant el ritme d’aprenentatge de cada alumne.\nComunicació interactiva amb el tutor a través del Campus Virtual i de les Aules de debat i discussió.\nPrograma pràctic, interactiu i cíclic:\n1. Tutor: Planifica el tema a treballar.\n2. Alumne: Treballa el tema planificat.\n3. Tutor: Resol els dubtes plantejats per l’alumne\n4. Alumne: Realitza una prova d’avaluació continua sobre el tema.\n5. Tutor: en funció del resultat de la prova, decideix si cal reforçar el tema o pot avançar al següent tema.\nUna vegada finalitzat el curs amb una qualificació igual o superior a 5, l'alumne obtindrà un Certificat d'Aprofitament de Community Manager a la Web 2.0 i xarxes socials , expedit per Aulacat.\nCurso online de Community Manager a la Web 2.0 i xarxes socials


Noticias Equipos -\nEl diumenge al matí començava la matinal a Sant esteve el cadet que venia de recuperar la senda de la victòria desprès d'imposar-se per 3-0 al CV Mataró, amb bones sensacions. Amb la idea de seguir millorant el joc es preparaven les blaugranes en el primer partit amb fred de la temporada.\nEl partit iniciava amb unes locals molt endollades al joc a través de la lluita i aprofitar els errors de les nostres jugadores que no aconseguien trobar el ritme i sentir-se còmodes en el seu joc.\nEl desenvolupament del joc es trobava cap a la meitat del set apratant-se el marcador, però un seguit d'errades de les del barça i encerts de les locals posava el 25-23 al lluminós. El segon set les blaugrana més ficades en el joc i reduint els errors mitjançant la millora dels moviments en les transicions i el primer toc aconseguien empatar el marcador aconseguint un 15-25.\nEl tercer set iniciava igualat amb lluita per les dos bandes, però de nou l'encert des del servei obria una escletxa al marcador que posava el 14-25 i el 1-2. Ja amb el joc més consolidat les jugades sortien més fluides i més relaxades aportant cada vegada una millora en el joc i podent formar millor el bloqueig defensa, aconseguint millors condicions per contraatacar i de nou podent-se imposar per 15-25 tancant el partit per 1-3.\nUna victòria que aporta de nou 3 punts i un passat més per aconseguir el camí per aprendre i millorar el nostre joc col·lectiu. Ara 10 deu per a poder seguir progressant a la espera del nou rival el CV Olot i la ràpida recuperació de Mireia Costa.\nCVB Barça: Barniol, Folch, Perez, Roig, Soriano, Verdes, Julvé, Escamez, Sánchez, Caro, Parera.\nVictòria per 3-0 del Juvenil "A" del CVB Barça contra el CV Sant Esteve.\nSeguint l'estela del cadet les noies del juvenil obrien el temps de fred davant el sempre lluitador Sant Esteve, un partit important a domicili, necessari per tal de poder seguir creixent en els nostres objectius.\nEl partit s'obria amb molta intensitat per part dels dos equips amb les idees molt clares per part de les locals que es feien fortes en defensa i buscant els punts febles de les blaugrana que aconseguien trobar el camí de la victòria mitjançant un servei que complicava la construcció de les locals imposant-se per 20-25. Ja en el segon set un millor ajust del bloqueig defensa i aprofitant les errades del rival les noies del barça es mostraven sòlides des de la segona línia imposant-se per 14-25. Tancar un partit sempre és difícil i mantenir i augmentar la intensitat en el joc també ho és, encara que les locals es tornaven a ficar amb ganes i bons atacs, les blaugrana cap a la meitat del set retrobaven el seu nivell d'intensitat imposant-se per 19-25 que tancava el partit.\nUna victòria que plena els dipòsits d'energia positiva en un cap de setmana en el que em posat de nou en pràctica estar connectades en la distancia, seguirem millorant i sumant nous aprenentatges aquesta setmana.\nCVB Barça: Trilla, Llinàs, Orejas, Gras,Ortiz, Vilar, Fontdecaba, Escamez, Folch.


Niu de l'Àliga a Alcover - YouMeKids\nHomeExcursions amb nensNiu de l’Àliga a Alcover\n20/05/2016 Barbara Vastenavond Excursions amb nens 0\nNiu de l'àliga - Foto: YouMeKids\nQuè en penseu de descobrir el patrimoni industrial dels molins hidràulics en un espai natural fantàstic?\nSeguint un camí boscós creuant ponts de fusta, arribareu al Niu de l’Àliga, un dels els salts d’aigua més bonics de l’Alt Camp que, durant segles, va servir per moure els molins del poble, amb els que es feien eines de ferro, farines, draps i paper.\nMolt a prop del niu trobareu les ruïnes de la central hidroelèctrica -que va subministrar llum a Alcover i a la Selva del Camp fins als anys quaranta- i el mirador sobre els salts del Glorieta. I si sou bons observadors, amagada entre la vegetació trobareu una roca esculpida per la natura en forma d’àliga. És aquesta roca que li dóna el nom al salt.\nL’itinerari comença a la zona d’aparcament de Mas de Forés. Per arribar-hi cal prendre a Alcover la carretera TV-7041 cap a Mont-ral. Just abans de sortir del poble, en un revolt, heu d’agafar un camí més estret que surt recte (veureu un indicador del restaurant Ca l’Ermità). Heu de seguir el camí fins arribar a l’ermita del Remei, un temple d’estil barroc construït al segle XVIII. Passeu l’ermita i agafeu la pista asfaltada en direcció Mont-ral. Deixareu l’entrada del Mas de Forés II a la vostra esquerra i a uns 200 metres arribareu a una zona d’aparcament on podreu deixar el cotxe (durant els caps de setmana i a l’estiu l’aparcament té un cost de 5€ per tota la jornada).\nPer accedir a la pista que us portarà als salts del Glorieta, heu d’agafar la pista forestal que surt a dalt de l’aparcament. Trobareu una tanca i una senyal de ‘prohibit el pas’ pels cotxes. Heu de seguir les marques blanques i grogues del PR-C-20 i els indicadors en direcció Mont-ral. Passats uns 15 minuts des de que heu sortit de l’aparcament arribareu a un encreuament de pistes amb un pal indicador de fusta. Aneu cap a la dreta en direcció Mont-ral. Aquest camí us portarà pel bosc, passant per un pont de fusta, directes cap al Niu de l’Àliga. Passat el segon pont de fusta i quan porteu uns 50 minuts de camí arribareu a una T. Agafeu el camí de la dreta que puja a les ruïnes de la central hidroelèctrica per unes escales. En arribar a dalt, heu d’agafar el corriol que baixa des de dels arcs que trobeu a l’esplanada. Arribareu a una esplanada amb un pal informatiu i un corriol a l’esquerra que fa una forta baixada, que us portarà directes cap als salts dels Niu de l’Àliga. Per tornar podeu desfer el camí.\nA la zona disposeu de dos àrees de lleure. A l’ermita del Remei hi ha una zona amb taules i una font. A la zona dels masos de Forès (punt de partida de la ruta) trobareu una àrea de lleure amb taules i una zona amb jocs infantils i WC.\nMas de Forès - Foto: YouMeKids\nZona de jocs de l'àrea de pícnic de Mas de Forès -Foto: YouMeKids\nL'àrea de pícnic de Mas de Forès -Foto: YouMeKids\nCamí pel bosc cap al Niu de l'àliga - Foto: YouMeKids\nPassarel·la de fusta cap el Niu de l'àliga - Foto: YouMeKids\nCentral hidroelèctrica - Foto: YouMeKids\nÀrea de pícnic de l'ermita del Remei - Foto: YouMeKids\nDesnivell: Fins a creuar per segona vegada el pont de fusta, el desnivell és lleu. Passat aquest punt s’agafa un corriol amb força pendent.\nRecomanacions: Cal portar prou aigua, ja que no hi ha fonts pel camí i bon calçat, ja que el camí és rocós.


Benicàssim garanteix els serveis mínims a les famílies i aplicarà bonificacions i exempcions fiscals\nL'ajuntament retornarà la part proporcional dels cursos i activitats municipals que s'han suspés i estudia suprimir taxes\nL'Ajuntament de Benicàssim ha posat en marxa una sèrie de mesures per a mitigar l'impacte del coronavirus, prioritzant el benestar de les famílies, “perquè el nostre principal objectiu és garantir els serveis mínims als col·lectius més vulnerables”, ha indicat l'alcaldessa, Susana Marqués.\nEn aquest sentit, el consistori ha reforçat l'àrea de Serveis Socials i com ha comentat Susana Marqués, “garantim el servei de menjador escolar i hem ampliat el servei d'ajudes de menjar a domicili als majors, a les persones més vulnerables” Durant el primer dia de repartiment, el dilluns, es van entregar més de cent menús. Així mateix, continua actiu el servei de Menjar a casa. L'alcaldessa recorda que l'ajuntament ha habilitat una línia telefònica específica (689589719) per a atendre de forma personalitzada les necessitats ciutadanes que facen referència a Serveis Socials.\nA més de Serveis Socials, l'Ajuntament de Benicàssim ha reforçat el servei d'Atenció Ciutadana, amb més línies telefòniques ja que des del dilluns 16 de març l'ajuntament ha tancat l'atenció al públic de manera presencial.\nEn matèria fiscal, l'ajuntament establirà els mecanismes necessaris per a retornar la part proporcional dels cursos i activitats municipals que les persones usuàries no podran gaudir en suspendre's les mateixes. També s'aplicaran bonificacions quant a l'ocupació de via pública i una altra sèrie de mesures fiscals “dirigides a les petites i mitjanes empreses que s'estan veient afectades per les restriccions que estableix l'estat d'alarma”.\nAixí mateix, després del tancament del Teatre Municipal de Benicàssim i la suspensió d'activitats, ja ha començat el procés de devolució de l'import de les entrades que es van adquirir online, a través de la web benicassimcultura.es. Com han indicat des del Departament de Cultura, la devolució es farà gradualment a partir d’avui, 17 de març. Quant a les entrades que es van adquirir presencialment en les taquilles del Teatre Municipal, podran ser reembossades quan aquesta instal·lació municipal torne a desplegar l’activitat.\nFinalment, l'ajuntament i UTE Sanejament Urbà de Benicàssim, empresa encarregada dels serveis de neteja viària i recollida de residus sòlids urbans en la localitat, s'intensificarà el servei de neteja i s'iniciarà un servei de desinfecció de carrers amb l'objectiu de reduir el risc de contagi del coronavirus en el municipi.\nEn aquests moments difícils per l'expansió del COVID-19, l'alcaldessa ha volgut transmetre un missatge d'agraïment “als professionals sanitaris, empresaris i empleats que continuen treballant cada dia per a garantir els subministraments bàsics a la ciutadania, així com a la Policia Local i a la Guàrdia Civil que exerceixen la seua labor des del minut zero i de manera coordinada per a vetlar per la seguretat de tota la ciutadania”.


Segona conferència global de Dret Animal - Universitat Autònoma de Barcelona - UAB Barcelona\nSegona conferència global de Dret Animal\nEls propers dies 10 i 11 de juliol, l'Hotel Campus acollirà la II Conferència Global de Dret Animal, organitzada per l'equip del Màster en Dret Animal i Societat de la UAB en col·laboració amb la College of Law de la Michigan State University i el Center for Animal Law Studies de la Lewis & Clark University.\nLes jornades comptaran amb la intervenció de 28 ponents procedents de més de 15 països diferents, la majoria professors de dret especialitzats en dret animal que han ensenyat i escrit sobre aquesta temàtica.\nL'objectiu d'aquesta trobada estudiar i debatre sobre les lleis que fan referència a animals i els problemes i desafiaments que presenten per les diferències culturals existents a nivell internacional.\nLa conferència, amb més de 180 assistents, ajudarà a establir l'agenda jurídica i acadèmica en l’àmbit del dret dels animals en els anys següents.\nObrirà la trobada Jean Pierre Marguénaud, professor de Dret Privat de la Université de Limoges (France), amb la conferència “The emergence of a new legal discipline in Europe: Animal Law”.\nLa trajectòria de la I Global Conference, celebrada fa 10 anys als Estats Units, indica que serà un esdeveniment important i ambiciós, que establirà l’agenda jurídica i acadèmica dels propers anys en el dret animal. L’actualitat de la conferència es podrà seguir en directe des del blog www.galcbarcelona.blogspot.com.es i a twitter amb el hastag #galcbcn.\nEl programa de la conferència es pot consultar al web:


Funeral, calamars i vida | Catorze.cat\nMar Vallecillos | 07/03/2019 a les 00:56h\nEl Miquel em diu que al seu funeral vol que soni Por la mar chica del puerto. La cantussejo –que preciosa que és– i m'adono que jo també la vull, al meu funeral. Em pregunto tot seguit si està bé copiar-se una cosa així, i em dic que sí, que al cap i a la fi cada funeral és una mica el propi funeral i cada homenatge a una vida ret homenatge a la vida mateixa.\nContinua explicant-me el Miquel que té moltes més coses preparades, per a aquell dia. No penseu que està malalt, m'ho explica amb una cervesa a la mà, carrer avall, disfressat de gamba.\nCadis és una festa que tot just comença, explosió de llum, color, xirigota, carrer, tortilla camarone, guitarra, turuta, carne meshá, vidres per terra, rimes enlaire, quina cosa més estranya posar-nos a pensar ara en funerals. Cadis és avui una perruca al cap de bronze d'un fill il·lustre de la ciutat, és Luke Skywalker sortint del bar i topant-se amb Dar Vader: Quillooooo! Que soy tu padreee!!! Alegria desbordant, celebració col·lectiva pel retrobament. Cleopatra i el conejito Duracel s'abracen també, ja no estan emprenyats. I ja surt el cazón en adobo, les cerveses i les croquetes de salicòrnia. I algú marxa i ens deixa lloc a la barra i llavors la vida quadra, o més aviat encercla.\nLa vida encercla la vida mateixa, dins aquest sol, en la circumferència del got de cervesa, en la rodona perfecta de calamar. Seguim fent miques els versos, llançant-los al vent com llàgrimes, confeti transparent: "No pensar nunca en la muerte y dejar irse las tardes mirando como atardece, ver toda la mar enfrente y no estar triste por nada mientras el sol se arrepiente". Desafinem a cor, una girafa es tomba, espero que no sigui la Mayte Martin. Vol que li passem uns tovallons: més tard seran flors blanques creixent d'entre les llambordes.\nVostè és allà, a l'altre extrem de la barra, les nostres mirades s'han creuat. Em costa saber de què va disfressada, no sé si d'ou ferrat, calavera mexicana, princesa, lluitador de sumo, com pot ser? Sembla també la vida disfressada de mort o la mort disfressada de vida. I llavors m'adono que el seu somriure canta amb nosaltres: "Y morirme de repente el día menos pensado, ese en el que pienso siempre". I entenc per què entre tanta alegria cantem també les penes i entenc per què carnaval i la quaresma es toquen, en aquest punt mateix en què el cercle es tanca i és alhora infinit, com una rodanxa de calamar.


L’aforament dels estadis tornarà a ser del cent per cent - Diari de Girona\nEl Procicat posa el punt i final a les limitacions d’ocupació per la pandèmia, pel que Montilivi podrà comptar amb fins a 11.200 espectadors aquest proper dissabte per enfrontar-se a l’Osca\nGirona | 13·10·21 | 06:30 | Actualitzat a les 09:29\nAficionats a l’estadi de Montilivi, en un partit de la segona i última temporada del primer equip a la Primera Divisió Marc Martí\nEl 7 de març del 2020 ningú n’era conscient però es vivia en l’anomenada normalitat. Aquell dia, el Girona va empatar a casa amb l’Albacete (1-1). Montilivi no estava ple, però si més gent hagués decidit treure-hi el cap, hauria pogut ocupar totes les localitats del recinte. Quin era el problema? Cap ni un. Pocs dies després, la situació feia un gir radical i la població s’havia de tancar a casa. Arribava el confinament, un dels molts capítols que ha escrit la història de la pandèmia del coronavirus. Un relat que encara no s’ha acabat, però que a dia d’avui viu moments molt diferents, que no tenen res a veure amb aquell escenari. Això sí, des de fa més d’un any i mig, Montilivi ni cap altre estadi del territori català han pogut obrir les portes com fins aleshores. Les restriccions d’aforament han sigut el pa de cada dia. Ara el 30 per cent, ara el 40. Pugem-ho a 60. No pas més. Limitacions aquí i allà. I els camps, que mica en mica recuperaven el seu aspecte habitual, però sense fer-ho del tot. Això canviarà a partir de divendres, després de les últimes decisions del Procicat que ahir s’afanyava a anunciar Pere Aragonès, el president de la Generalitat de Catalunya.\n«Recuperem el cent per cent dels aforaments en esdeveniments culturals, activitats esportives a l’aire lliure i en l’hosteleria. Tornem a la presencialitat plena». Sempre amb mascareta, això sí, però les declaracions d’Aragonès donen per acabades les limitacions d’ocupació en els estadis de futbol. De totes les categories, amateurs i professionals. Això ja passava en d’altres comunitats autònomes, però no pas en el territori català, que s’hi sumarà ben aviat. Divendres, tret de sortida. Així que els partits que es disputin aquest cap de setmana ja podran ser amb l’aforament al màxim, sense cap barrera ni sostre. La restricció del 60 per cent, la que hi ha encara vigent, quedarà per tant anul·lada.\nEntre Primera i Segona, el primer equip català que podrà treure tot el suc possible d’aquesta nova mesura és el Girona. Juga dissabte un partit més que important contra l’Osca. Després de dues derrotes consecutives i de tres jornades sense guanyar, l’equip de Míchel intentarà sumar els tres punts per sortir de les posicions de descens i capgirar així un inici de temporada per oblidar, amb resultats força dolents i sensacions que no són pas millors. Per intentar-ho, comptarà de nou amb el seu públic. Ja ho havia fet aquesta Lliga, però ara el camp podrà gaudir de fins al cent per cent de la seva capacitat total. Això significa que es podran omplir les 11.200 localitats de l’estadi. De moment, el club compta amb uns 9.100 abonats, que recuperaran el seu seient. S’ha acabat per tant fer cap mena de sorteig. Ja n’hi va haver pel partit de dissabte, però les entrades encara no estan repartides. Queda, d’aquesta manera, anul·lat. A partir de les properes jornades a casa, cada abonat podrà ocupar la seva localitat i l’aforament restant es podrà cobrir amb la venda d’entrades. S’espera també la presència de públic visitant i l’Osca és un dels equips que sol arrossegar més gent. Caldrà veure com es gestiona a partir d’ara tot plegat i si la zona del camp destinada a aquests aficionats torna a ser ocupada només pels seguidors de l’equip rival. A banda, és clar, d’aquella gent que compri una entrada per seure en qualsevol altre lloc.\nHo veu amb bons ulls per tant el Girona i també ho fan Barça i Espanyol. El conjunt blaugrana rep el diumenge a la nit, a les nou, el València. Serà el primer dels tres partits consecutius al Camp Nou en només una setmana, perquè el proper dimecres, a tres quarts de set de la tarda, s’enfrontarà al Dinamo de Kiev a la Lliga de Campions. Només quatre dies més tard, el 24 d’aquest mateix mes d’octubre, arriba el primer clàssic de la temporada. La visita del Reial Madrid està fixada al calendari perquè comenci a un quart de cinc. I l’Espanyol? El conjunt blanc-i-blau torna a l’RCDE Stadium, que també es podrà omplir de gom a gom si és necessari, el dilluns d’aquesta setmana vinent per rebre el Cadis. El partit, a les nou de la nit.\nEl Girona, «preparat»\nFins ara, el Girona ha jugat cinc partits de Lliga a Montilivi i en cap d’ells l’aforament ha pogut ser del cent per cent. La resposta de la gent, tampoc l’esperada perquè el sostre són els gairebé 5.000 aficionats de la setmana passada contra l’Almeria. No massa temps enrere el club ja deia estar «preparat», amb «totes les mesures de seguretat necessàries» i l’objectiu de «gaudir de l’espectacle amb el menor risc possible». Així mateix, i com que els abonats no hauran pogut assistir a tots els partits del curs (no ha pogut ser així contra Amorebieta, Las Palmas, Sporting, Valladolid i Almeria), es decidia cobrar una primera quota que rondava, si fa no fa, la meitat del preu. Serà més tard, i sempre «segons el número de partits als que hagi pogut assistir cada abonat», quan durà a terme «la devolució o el cobrament de la part corresponent». Fins ara s’havien fet servir entrades nominals i no s’ocupava el seient corresponent. Serà ara quan es farà us del carnet. Com sempre. El tret de sortida a aquesta nova normalitat, el dissabte. L’Osca, un dels rivals a tenir en compte de la categoria, posarà a prova el delicat moment dels de Míchel. I també la fe d’una afició que, ara sí, pot tornar en massa a Montilivi.\nLa capacitat dels pavellons podrà ser del 80 per cent\nMentre que els recintes oberts podran a partir del divendres omplir-se, els espais tancats on s’hi celebren competicions esportives encara hauran d’esperar per encabir-hi a tothom. De moment, l’última millora és que la capacitat màxima serà del 80 per cent, i no del 70 com fins ara. Seguint-ho al peu de la lletra, Fontajau hauria hagut de poder posar més de 3.000 aficionats i, en uns dies, que aquesta xifra s’enfilés fins a 4.400. Tot i això, tant Spar Girona com Bàsquet Girona tenen en compte els seients de separació que cal deixar entre grups bombolla i, per tant, no s’arribarà a tant. Fins ara, un i altre equip pensaven en un aforament màxim d’uns 2.500 espectadors. Amb aquest últim paquet normatiu, s’haurà de veure ara quin és el límit que posen tots dos clubs pels partits oficials.


Preu de Bons de manteniment informàtic\nEls bons de manteniment informàtic són un paquet d'hores de servei tècnic o intervencions que estan pensats per norma general per a Pimes i que ofereixen a més d'un temps d'atenció més ràpid, un menor cost de contractació d'hores de Servei d'Assistència Tècnica, descomptes en recanvis i recanvi, tele assistència sense càrrec i desplaçaments sense càrrec. A més, el servei d'assistència tècnica mínima sàrria d'1 hora en lloc de l'hora i mitja d'un servei normal.\nQue tipus de manteniment informàtic puc triar?\nEls nostres bons de manteniment informàtic i servei tècnic inclouen 3 possibilitats en relació a la quantitat d'hores contractades. El preu per hora en els diferents bons és menor a major sigui el nombre d'hores.\nPreus dels nostres contractes de manteniment informàtic\nHoras del Bono Preu del Bono Preu per hora\nAVANTATGES EXCLUSIUS DELS BONS DE MANTENIMENT\n• Cobertura a tots els ordinadors i perifèrics instal·lats en del seu treball i domicili.\n• No està subjecte a una quota mensual, vostè decideix si desitja renovar-ho.\n• Accés a consultes telefòniques directes amb el seu tècnic. ( Móbil i WhatsApp )\n• Assistència remota.\nAdquirint qualsevol d'aquestes modalitats, no se'ls aplicaria cap tarifa addicional per desplaçament, fins i tot superant el màxim total estipulat d'hores.\nAl seu torn es tindrien dret a consultes telefòniques amb els nostres tècnics sense cap cost addicional, i servei de préstec de material mentre es repara l'avariat del client (monitors, impressores, cpu, etc.).\nTot el material informàtic relacionat amb la reparació no aniria inclòs en aquestes tarifes però sí que s'inclouria un descompte.


Forum 2004 - Documents: Democratització de la democràcia: nous governs\nContinguts > Globalització, identitat, diversitat > Democratització de la democràcia: nous governs\nDemocratització de la democràcia: nous governs\nLa democràcia es troba en un moment de crisi de legitimitat ja que no troba respostes actuals en el seu model tradicional de representació. Els governants han de prendre mesures que donin resposta a les regles globals i això entra en contradicció amb les respostes locals. L’aparició d'organitzacions de societats civils (nous governs) completa aquesta crisi democràtica, però encara cal trobar-hi una reestructuració més profunda que integri els vells conceptes a les noves necessitats.\nEl professor en Ciència Política de la London School of Economics, John Clark, es va referir al creixement de les organitzacions de la societat civil (OSC) com una nova forma de democratitzar les actuals democràcies immerses en un dèficit creixent.\nAl seu torn, Fernando Henrique Cardoso, va sostenir que «els governants es troben amb la contradicció d'haver de prendre mesures globals per respondre a problemes locals i això genera una crisi de legitimitat que pot acabar en conflicte».\nDavant aquest procés de dèficit, Clark va sostenir que cada vegada hi ha més ciutadans que participen en el procés democràtic de manera diferent als mecanismes tradicionals. Avui dia, mentre els partits polítics veuen reduïts de forma notable els percentatges d'afiliats, existeixen nombroses associacions de la societat civil (com les ONG) que augmenten el nombre d'integrants, va afirmar. D'aquesta manera s'està construint una nova forma de democràcia participativa que a més, quan està agrupada en xarxes, pot ajudar a desenvolupar el multiculturalisme.\nClark va ressaltar que «moltes OSC aconsegueixen implementar en les institucions tradicionals noves regles ja sigui en l’àmbit global com en el local. Poden ser les locomotores del canvi».\nPerò en aquest sentit, va destacar que les OSC completen les institucions democràtiques tradicionals, però no les suplanten.\nAl seu torn, Laurence Tubiana, professora d'economia de l'Institut d'Estudis de Polítiques de París, va manifestar que és necessari redefinir el paper de les institucions internacionals per crear un marc normatiu que permeti els governants aplicar mesures globals, però també solucionar els problemes locals.\nRedefinició del concepte de democràcia incorporant als nous governs (organitzacions d'associacions civils) en el procés. Marc universal perquè els governants puguin prendre mesures globals que al seu torn solucionin els conflictes locals.\nFernando Henrique Cardoso, John Clark, Laurence Tubiana.\nAcció de diverses associacions de la societat civil que hagin aconseguit implementar reformes en les institucions tradicionals. P. ex.: la rendició de comptes del Banc Mundial davant la pressió de diverses organitzacions de la societat civil.\nIF La societat s’ha d’organitzar per transformar les democràcies passives en democràcies participatives a escala local i global, que generin un canvi en l’ordre mundial.


Amb els deures fets (15-16/09/2012) | El fet casteller vist pel TETE\n« Escalfem motors a la catedral (08/09/2012)\nConsolidant Colla: Som Castellers de Barcelona… (Mercè 2012) »\ndilluns, 17 Setembre 2012 per Tete\nI aquest darrer cap de setmana previ a les dues actuacions de la Mercè, pas a pas, hem aconseguit arribar a la Mercè amb molta feina. El primer pas va ser l’assaig del divendres on vam poder completar un 5 de 7 net ben maco, vam posar dossos al 5 de 8, i vam posar sisens al 3 de 9 amb folre i quints al 4 de 9 amb folre. Per tant, després de l’assaig del divendres estava ja encarat el 5 de 8 per l’actuació del diumenge al Poblenou, però quedava fer un darrer pas indispensable, fer el 5 de 7 a plaça ja que aquest cinc presentava canvis respecte al 5 de 8 assolit a Màrtirs.I l’ocasió va ser l’actuació en solitari al barri de la Ribera de Barcelona, concretament al Pla de Palau, amb motiu de la Festa Major d’aquest barri barceloní. La colla va respondre i ja a la primera ronda encaràvem el 5 de 7, amb el tronc del de vuit, sense el pis de terços i amb algun segon que no tocava per absència. Per sopresa meva un dels canvis va ser que jo vaig ocupar el lloc del David Moya a segons de la torre a carregar. El castel es va bastir amb molta tranquil·litat i va ser de postal. Diria que tant l’Àdama, com la Lara i com la Cris Doc van debutar.\nDesprés de l’experiència de Sète, he apres a esperar la meva oportunitat i no capficar-me, i el resultat és extramadament gratificant.\nEl segon castell del dia va ser el 3 de 7, en aquest cas vaig tornar al meu lloc habitual de baix, i qui també va ocupar el lloc de baix va ser el Xexu, en la seva tornada a la colla. Un castell amb segons no habituals i que no va comportar cap problema.\nPer acabar les rondes de castell, un 4 de 7, de nou sense cap mena de complicació. I com a pilar, un de cinc, amb debut de l’Ainhoa com a aixecadora, va tancar l’actuació en aquest barri barceloní.\nJa que estavem en aquest barri on l’oferta de gastronomia és força àmplia, vam aporfitar per anar a sopar uns quants de la colla. Un sopar que va ser ben entretingut i divertit.\nFet el pas del 5 de 7 net a l’assaig, i el pas del 5 de 7 a plaça, ja estava tot encarat per a portar el 5 de 8 a plaça, però abans un comando de la colla es va desplaçar fins a la sortida de la cursa de la Mercè a l’Avinguda Maria Cristina, per alçar dos pilars de quatre simultanis amb les banderes olímpica i de Barcelona, i amb l’ajuda a la pinya de la mascota del Mundial de Natació del proper any.\nDesprés d’esmorzar al local, xino xano cap al Parc del Centre del Poblenou, un camí no gaire llarg però que va servir per estretar relacions. Arribem a plaça i em trobo amb la sopresa de que es preparen quatre pinyes ja que hi ha l’0pció de fer el 7 de 7 en comptes d’un castell de vuit per anar assajant la pinya de l’estructura del set.\nDesprés d’esperar a algun casteller que arriba tard per qüestions de transport, comencem l’actuació amb dos pilars de quatre simultanis, per tot seguit encarar el gran obejctiu del dia, el 5 de 8. Tanquem un primer peu però no es bo, i al segon el castell si que tira amunt. Des de la meva posició noto més moviment del segon però el castell es va bastint amb la mateixa rapidesa que a Màrtirs, i amb força silenci a la pinya, i de sobte el castell es carrega i noto que ja no es mou tant, mentre el castell es va descarregant i tothom ho comença a celebrar. Rialles, plors, l’alegria de consolidar el castell, l’alegria dels que no van poder estar a Vilafranca, … El quart 5 de 8 de la colla de la història, el segon de la temporada i amb quatre canvis al tronc respecte al fet a Màrtirs, amb el debut de l’Àdama, de la Lara i de la Cris Doc, i la tornada del Jaume Carles, entrant a l’esquerra del tres.\nAmb el repte principal superat quedava no relaxar-se i completar l’actaució amb vistes de rodar els castells de cara a poder-los pujar damunt d’un folre. El segon castell va ser el 3 de 8, i de nou el castell va pujar al segon peu. Com ja va sent costum el castell es va bastir amb aparent facilitat. Castell que va significar el retorn als castells de vuit del Xexu com a baix.\nDescartat el 7 de 7, el tercer castell va ser el 4 de 8, també va pujar al segon peu, i també va ser descarregat amb facilitat, sent ja el 16è de la temporada.\nA la ronda de pilars, dos pilars de 5 van tancar una excel·lent actuació de la colla.\nPel que fa a les altres colles els, totes dues van fer castells encarats a la diada de les colles locals. Amb més o menys dificultat, tant Sagrada Família com Poblesec, van descarregar el 3 de 7 i el 4 de 7, i Sagrada Família van descarregar el 4 de 7 amb el pilar, i Poblesec el 3 de 7 amb el pilar.\nLa valoració del cap de setmana no pot ser més positiva. A l’assaig s’està fent una feina impressionat, i a plaça s’està veient en cada actuació, no sols amb els castells que estem assolint, sinó amb la forma que els aconseguim i presentant canvis i tot. Queden tres assaigs per la Mercè i en tots, inclos el de canalla del dijous, hem de donar-ho tot i així poder encarar les actuacions de la Mercè amb les màximes garanties possibles. Després a plaça sortirà bé o no, però totes estarem conveçuts de que el camí és aquest i que si no és a la Merè, serà al concurs, o a les Corts, o a Terrassa, … Perquè “Tot està per fer, i tot és possible”.\nArxivat a Cròniques actuacions | Etiquetat Castellers de Barcelona, Castellers de la Sagrada Família, Castellers del Poble Sec | 3 comentaris\na dilluns, 17 Setembre 2012 a 6:31 pm | Resposta XeXu\nGràcies per les mencions Tete, estàs al cas de tot. Un bon cap de setmana casteller, però només preludi del que ha de venir. Des que estic a la colla em sembla que no havia vist un nivell així de bo. Espero que les sensacions es tradueixin en èxits. Ens ho mereixem, no?\na dilluns, 17 Setembre 2012 a 6:51 pm | Resposta Gemma\nTete, molt maca la cronica, jo penso que divendres es demostrarà a assaig aquest camí i demostarem el gran nivell els 2 dies. Jo diumenge vaig estar veient l’actuacio de la Jove Xiquets de Valls, i em deien que ens ajudarem a concurs mutuament.\na Dimarts, 18 Setembre 2012 a 9:37 am | Resposta Germán\nTete, tambè debuta al cinc de vuit el Cisco com a baix sota el Jaume Carles


Nit sobre rodes\nUs expliquem com va ser la nostra Nit dels Museus amb els lectors de Time Out i amb les Yamaha Tricity\nTime Out en col·laboració amb Yamaha divendres 24 de maig 2019\nEl passat dissabte 18 de maig vam viure la Nit dels Museus com mai: fent un recorregut exclusiu i a mida a bord de cinc Yamaha Tricity. Des de Time Out havíem llançat un concurs, i els guanyadors, amb els seus acompanyants i dues persones del nostre equip, tot i les previsions de diluvi que ens havien espantat, vam arrancar les nostres motos amb puntualitat. Ens vam dirigir a la primera parada: el MACBA, on vam gaudir de la col·lecció permanent. D’allà, i de nou a bord de les Yamaha Tricity, vam anar al MNAC on ho vam flipar amb obres com el 'Pantocràtor'. Després, i per recuperar forces, vam assaborir un sopar espectacular al restaurant Studio Miramar. I per acabar, la Fundació Miró ens esperava amb les portes obertes, des d’on, a més, vam gaudir de les vistes de la ciutat. ¡Tota una experiència VIP! Va ser una nit inoblidable (i sense pluja!), que vam retransmetre en directe a les nostres xarxes socials i que estem desitjant repetir.


Masturbació - Sex Coach Tantra\nPodem, mitjançant la masturbació, practicar sexe molt sovint i sense interferències de relació amb una altra persona. Es tracta d’observar-nos de forma meditativa en l’acció d’autoplaer per adonar-nos de quins hàbits i patrons de conducta física, emocional i mental utilitzem.\nQuan ens masturbem, com en qualsevol altra acció que fem, ho fem d’una forma determinada. Movem el cos, el tensem, respirem, ens acariciem els genitals, utilitzem les mans o joguines, tenim fantasies, emocions, excitació, relaxació, etc.\nSom un conjunt d’hàbits que hem après des que naixem a base de pràctica, i és amb pràctica com canviem els hàbits que vulguem si és el nostre desig i en creem de nous, ja siguin físics, mentals o emocionals. No hi ha res dolent en els hàbits. És simplement la nostra forma de funcionar.\nPodem escollir canviar alguns hàbits per considerar que ens limiten, o simplement per explorar noves formes de plaer.\nA nivell físic: És molt comú la tensió per a obtenir plaer o orgasme ràpid.\nA nivell emocional: És comú sentir-se culpable, trist o enfadat.\nA nivell mental: És comú utilitzar fantasies o pornografia per a excitar-se.\nÉs molt important acceptar els nostres hàbits. Tendim a voler canviar-los des del rebuig. I no funciona: el que es resisteix, persisteix.\nPerò, aquests hàbits podrien estar limitant altres sensacions.\nA nivell físic: La tensió limita molt la capacitat d’estar conscient, tenir bona comunicació i l’amor.\nA nivell emocional: La culpa, tristesa o ràbia són emocions que mostren un conflicte intern.\nA nivell mental: Necessitar d’una fantasia determinada o pornografia pot ser molt limitant.\nSi entenem que la sexualitat amb altres persones serà avorrida amb el temps, si mantenim sempre els mateixos hàbits, no succeirà el mateix amb l’autoplaer?\nFuncionem de la mateixa manera en les altres àrees de la vida, per tant, si aconseguim crear l’hàbit d’explorar i modificar els hàbits en la nostra sexualitat, i concretament en la masturbació, aconseguirem també fer-ho en altres àrees.\nD’aquesta manera ens convertim en els directors de la nostra transformació personal. No depenem de cap mestre, parella o altres persones per aprendre del nostre plaer i, per suposat, podrem aplicar el que hem après al joc sexual amb una altra persona. I ja sabem que la no-dependència és la base per a les relacions sanes… I ho tenim molt a l’abast!\nQuan no necessitem ningú per sentir plaer sexual, sentim plenitud i llibertat. Llavors les relacions flueixen…\nL’Orgàsmic Ioga consisteix en convertir la masturbació en una meditació profunda d’autoplaer i autoconeixement. Dediquem un temps determinat a donar-nos plaer de forma creativa i conscient.\nÉs aconsellable preparar-se la sessió i crear un ritual on celebrar la nostra sexualitat i fer-nos un homenatge. Posar música, cremar encens… o fer-ho de forma espontània seguint un impuls del cos o un moment idoni. Podem tenir un objectiu per a la sessió o seguir qualsevol impuls.\nI a gaudir…!\nPodem utilitzar olis i lubricants, joguines eròtiques, fantasies, pornografia, etc. Explorar noves formes de donar-nos plaer, d’acaronar-nos, de masturbar-nos, expandir l’excitació pel cos, moure’l, gemegar, cridar, alterar la respiració i veure que succeeix. Experimentar un orgasme, o diversos, intensificar-los, perllongar-los, ejaculant o sense ejacular, o gaudir sense ells, expandir el plaer per tot el cos, connectar amb l’amor, etc. Al final és aconsellable dedicar 5 o 10 minuts a relaxar-nos i reflexionar.\nAquesta activitat és ideal fer-la en la intimitat, encara que també es pot practicar en grup o amb el coach.\nCom a la vida, es tracta tan sols de gaudir… A vegades no ho aconseguim. Llavors, com que estem en meditació, conscients i oberts a aprendre, podem adonar-nos de per què no ho aconseguim i canviar en nosaltres el que sigui necessari. Els hàbits es canvien o creen només d’una manera: a base de repetir una mateixa experiència. Així doncs, a practicar Orgàsmic Ioga!\nLa masturbació pot ajudar-te a:\nAprendre a aplicar altres tècniques\nTenir, controlar, perllongar, intensificar orgasmes\nObtenir llibertat i plenitud\nExperimentar èxtasis i amor incondicional\nAugmentar o disminuir desig\nExperimentar ejaculació femenina\nTenir més vitalitat\nLa masturbació és la tècnica més poderosa per obtenir plaer, salut i transformació a través del sexe, sense dependre de ningú.\nCom a coach, guia tàntric i Sexological Bodyworker puc, en una sessió, ensenyar-te la manera d’obtenir-ne el màxim benefici.


BERNAT CASTILLEJO, flauta - ADOLF PLA, piano\nGeneral: 15 € Socis JJMM.Sabadell: Gratuït\nBernat Castillejo, flauta\nManuel Oltra, Fikret Amirov, Paul Taffanel, Jules Mouquet i Otar Taktakishvili.\nVa estudiar música a l’Escolania de Sant Agustí de Sabadell i al Conservatori Superior Municipal de Música de Barcelona, on va obtenir el diploma de professor superior de flauta travessera. Va ampliar la seva formació artística a la École nationale de musique et d’art dramatique d’Orléans (França). Els seus mestres de flauta han estat Josep Maria Llorens, Bàrbara Held i Arlette Biget. També ha realitzat estudis de flabiol i tamborí amb el mestre Jordi León i de direcció d’orquestra amb el mestre Albert Argudo.\nHa obtingut, entre altres, els següents premis: Premis d’honor de flauta i de música de cambra del Conservatori Superior de Barcelona; Primer premi de flauta del Conservatori d’Orléans; Primer premi de música de cambra del Concurs Nacional Permanent de Joventuts Musicals d’Espanya; Premi de la Fundació Caixa de Sabadell per el seu projecte d’edició del CD amb música de Toldrà, Manén i Oltra. Ha actuat com a flauta solista amb diverses orquestres del país i estrangeres. Desenvolupa una intensa activitat amb el pianista Adolf Pla; ha realitzat diverses gires per països americans (Brasil, Uruguai, Xile, Bolívia, Colòmbia i Costa Rica entre d’altres) i europeus (Irlanda, Portugal, França i Espanya). També ha realitzat produccions per a mitjans de comunicació com Canal Clásico de Vía Digital, Televisión Española i Televisió de Catalunya.\nÉs professor de flauta travessera del Conservatori Municipal de la ciutat de Sabadell des de l’any 1985. Ha impartit cursos i seminaris al nostre país i també a França i Amèrica. És director de la Banda de Sabadell, de la Cobla Sabadell i de la Cobla Mediterrània.\nAdolf Pla ha estat distingit amb el Premi Fundació Robert Wagner de Würzburg (Alemanya, 1992), Premi Fundació Caixa Sabadell pel treball discogràfic Manén, Oltra i Toldrà (1996) i el Premi "Millor producte musical 2013" per la gravació de l'obra completa per a piano de Frederic Mompou i el llibre dedicat a aquest compositor L'etern recomençar, atorgat per la revista musical Codalario de Madrid.\nDesprés de ser guardonat en diversos concursos d'interpretació, en 1985 va ser seleccionat com a representant espanyol en el "Primera Trobada Internacional de Joves Intèrprets d'Europa". Ha realitzat concerts en diversos països (Sala Glinka de Sant Petersburg, Palau de la Música Catalana de Barcelona, Auditori Ràdio i Televisió de Luxemburg, Auditori metròpolis d'Hèlsinki, Gran Teatre de l'Havana, Alltech Fortnight Festival als EUA, Palau Iturbide de Mèxic, entre d'altres). Ha col·laborat amb el Mozarteum Quartett de Salzburg i ha dirigit diverses orquestres (Orquestra Municipal de Caracas, Orquestra Nacional de Cambra d'Andorra, Orquestra Nacional de Bolívia). Ha realitzat diverses gires i gravacions amb el flautista Bernat Castillejo i té una consolidada discografia amb els segells La mà de Guido i Ars Harmònica, així com produccions per al Canal Clàssic de Via Digital, RNE, Catalunya Ràdio, Ràdio Sant Petersburg, TVE, TV3 , TV Costa Rica, TV Perú i TV Uruguai, entre altres mitjans.\nDoctor en Història de l'Art i Musicologia per la UAB és professor de piano i música de cambra a l'Escola Superior de Música de Catalunya. Ha col·laborat amb diversos mitjans (Sony Classical, Catalunya Música, Revista Musical Catalana, Revista Cultural de l'AECID, Revista Sonograma, etc.). Ha presentat conferències sobre música en diverses institucions (Consorci Universitat Internacional Menéndez Pelayo, Conservatori Rimsky-Korsakov de Sant Petersburg, universitats de Brasília, Costa Rica, Nacional de Xile, Kentucky i Transylvania University a EUA, Kyoto University a Japó, etc.). Des de l'any 2016 presideix el Concurs de Joves Intèrprets de piano de Catalunya.\n*Tres estacions Manuel Oltra (1922-2015)\n*Sis peces Fikret Amirov (1922-1984)\nCançó de l’Ashug\nA les muntanyes d’Azerbaijan\n*Fantasia sobre Françoise de Rimini Paul Taffanel (1844-1908)\n*Opera d’Ambroise Thomas\n*La flauta de Pan, Op. 15 Jules Mouquet (1867-1946)\nPan i els pastors\nPan i els ocells\nPan i les nimfes\n*Sonata Otar Taktakishvili (1924-1989)


I tu, ets masoquista o et va el sado?\nSi la vida tingués banda sonora els núvols em regalarien Joan Valent, Insula Poètica. Plou una mica i quan cauen quatre gotes i cavalca la fresca és que és temps d’enyorança, almenys ho és per a mi. La veritat no sé ni què enyoro, però em passa des de petit. Suposo que relaciono la pluja amb el no poder sortir de casa i el posar-me a dibuixar escenes surrealistes.\nPerò avui he quedat amb un amic, anem a un bar qualsevol, hem quedat per xerrar i no ens importa on. Almenys no per avui. Fa temps que no ens veiem i d’aquí una estona recordaré per quin motiu. No patiu, no és una història d’aquelles de vides truncades i reunides mercès a facebook. Seria massa romàntic per a mi.\nEns posem a parlar sobre temes generals com poden ser la possibilitat de què la lògica pugui arribar a esbrinar els fonaments de l’existència humana. Temes d’aquests banals, com podeu deduir. Doncs bé, no passen ni deu minuts que el meu amic comença a emprenyar-se amb el cartell de “La Mercè”. “Qui l’hagi dissenyat mereix cadena perpètua” em comenta. “És d’un mal gust similar a les obres d’art que pintava Hitler” continua.\nDoncs bé, jo canvio de tema i comencem a parlar de feina. “Que si a la meva feina no em paguen, que si em van prometre que deixaria d’estar de pràctiques i ha passat un any i encara no he vist un duro, que si no trobo cap feina”. De sobte coincidim, és difícil avui en dia que en aquest tema dues persones discrepin. “Que si s’ha perdut el concepte de solidaritat, que si tothom escombra cap a casa seva sense pensar en els altres...”\nProu! Que si no ens escalfem, i de vegades s’han de centrar els esforços en les coses positives. Em poso a parlar-li de la filosofia de l’optimisme. “És una puta merda l’optimisme, és altament neoliberal”. Les seves frases em repiquen les orelles. Som amics, val, però a cada frase li surt una crítica enfurismada cap al món. Li parlaria de les tres bessones i segur que em contestaria que fomenten el feixisme.\nEn fi, ja cap al final de la conversa em confessa que la gent feliç li provoca borradures (quin nom té sarpullidos en català!). Estima a Woody Allen per la seva acidesa i pel seu tarannà trist i infeliç. Dit això començo a pensar que sempre li ha fet la culpa als demès del que li passava a ell. Ell mai havia suspès un examen, l’havien suspès per ser massa brillant o crític. Tampoc havia perdut mai cap amic, simplement no sabien valorar la seva acidesa...\nA alçades d’ara us deveu estar preguntant si això és Salsa Rosa i si parlaré d’algun amic o, si per contra, no sabia què escriure i m’he posat a dir tonteries. Doncs bé, amb aquest article estic intentant il·lustrar que les persones o bé tenim tendències masoquistes o sàdiques. Analitzeu-vos bé i si sempre li feu la culpa al món del que us passa a vosaltres potser és que teniu una tendència “sàdica”, com el meu amic. Si, per contra, la culpa de tot us la feu a vosaltres mateixos és que sou “masoquistes”.\nEvidentment això no vol dir que estem malalts, simplement que tenim una tendència. Dintre d’uns límits raonables aquesta tendència només afecta a la manera que tenim d’enfrontar la realitat. No s’ha de confondre la tendència amb la patologia. El masoquista veurà com els seus pares es barallen i potser se’n farà culpable a si mateix, depenent del seu grau de masoquisme. El sàdic veuria com es baralla en tothom i li faria la culpa a la resta. Evidentment parlo de casos exagerats perquè de vegades, les exageracions, ajuden a veure trets inherents en nosaltres mateixos que d’altra manera no veuríem i que per tant no podríem corregir.\nVeure quina tendència tenim ens pot permetre treballar més racionalment i entendre que fer les culpes a uns o a d’altres de vegades no té cap utilitat. Fer anàlisi d’un mateix serveix no per identificar-se amb una tendència sinó per relativitzar-la i per permetre’s a un mateix a veure les coses amb més serenor. Ajuda a no caure en l’autocomplaença ni en l’auto flagel·lació, tampoc en la demonització dels demés. Perquè de vegades centrar-se en les petites coses permet fer salut. Ai! Què pesat que sóc! Perdó, això era una tendència masoquista. Prometo arreglar-ho.


L'Espai Jove reprèn els cursos d'informàtica per adults - vilanovainformacio.cat - Portal de Comunicació de Vilanova del Camí\nEl proper dilluns, 26 de setembre, l’espaijoVe i la regidoria de Joventut reprenen l’oferta de cursos d’informàtica. La demanda d’aquestes formacions bàsiques per part dels adults, i en concret amb una mitjana d’edat superior als 50 anys, és cada vegada major. És per aquest motiu que l’Espai Jove de Vilanova del Camí, com a membre i Punt de la Xarxa Òmnia treballa cada any per cobrir aquesta necessitat.\nEs tracta de facilitar un primer contacte amb les noves tecnologies i donar a conèixer unes pautes bàsiques i pràctiques per poder donar aplicar-les en la nostra quotidianitat. Els continguts dels cursos inclouen el coneixement de la màquina, l’ús del ratolí, processador de textos, navegació per Internet, correu i xarxes socials, així com els tràmits online.\nEl primer grup iniciarà les classes el 26 de setembre fins el 24 d’octubre (4 hores setmanals en horari de matí). Ja hi ha una desena de persones inscrites que poden començar la formació.\nDonada la llarga llista d’espera i per tal d’agilitzar-la, l’organització ha decidit reduir les durades de les formacions.\nLes persones interessades es poden adreçar a l’Espai Jove, al carrer Mossèn Cinto Verdaguer, 27. El telèfon de contacte és el 93 806 11 00. Per a més informació també podeu consultar la pàgina www.joventutvilanova.cat\nLa participació i el bon ambient aproven amb nota alta el VI Critèrium Futbol Base “Deogracias Hernández”


La revolució invisible de la biotecnologia arriba a CosmoCaixa - Divulgació científica\nLa revolució invisible de la biotecnologia arriba a CosmoCaixa\nPublicat per Editor Ciencia Ciencia el 09/07/2014\nPost d'Ángela Bernardo Álvarez, membre del comitè organitzador del Biotech Annual Congress 2014 i de la Federació Espanyola de Biotecnòlegs (FEBiotec).\nEl 1917, l'enginyer hongarès Karl Ereky va encunyar per primera vegada el terme biotecnologia. Tot i que el concepte pot semblar modern, la veritat és que les civilitzacions antigues ja duien a terme processos biotecnològics en produir aliments com el pa, el vi, la cervesa o el formatge.\nLa biotecnologia, però, va experimentar un canvi espectacular amb l'arribada de la tècnica de l'ADN recombinant i l'enginyeria genètica a mitjan dècada dels setanta del segle passat. A partir d'aleshores, va ser possible dur a terme la «producció de béns i serveis a partir d'organismes vius o les seves parts (com l'ADN o les proteïnes)» d'una manera més eficaç i precisa.\nAixí, la biotecnologia permet fabricar, a partir de bacteris modificats genèticament, insulina recombinant, que avui dia és utilitzada per milions de diabètics arreu del món. També les seves aplicacions han aconseguit la producció dels primers anticossos monoclonals, que han revolucionat completament el tractament de malalties com el càncer.\nLa salut no ha estat l'única beneficiada per la biotecnologia. I és que aquest sector ha canviat per complet el nostre dia a dia. Tant és així que alguns investigadors defineixen la biotecnologia com la «revolució invisible» del segle XXI. Per exemple, els bitllets d'euro que utilitzem diàriament es fabriquen amb paper de cotó modificat genèticament, i els nostres detergents contenen enzims biotecnològics que ens permeten rentar la roba a baixes temperatures, de manera que s'aconsegueix un estalvi energètic i econòmic important.\nNo són els únics exemples on es demostra que la biotecnologia ja està canviant la nostra vida. L'arròs daurat, modificat amb el gen de la vitamina A per evitar problemes de ceguesa en nens asiàtics, o el pa de blat transgènic per a persones celíaques, desenvolupat pel Consell Superior d'Investigacions Científiques, són dues aplicacions de la biotecnologia en el camp de l'alimentació.\nSens dubte, la investigació i la innovació biotecnològica a Espanya són dues promeses de futur, ja que és un sector que ha continuat creixent tot i la crisi econòmica. L'informe ASEBIO de l'any passat destacava que la biotecnologia representava el 7% del PIB a Espanya, i que, a més, era una de les apostes clares de la Unió Europea per fomentar l'economia del coneixement.\nPer aquests motius, la Federació Espanyola de Biotecnòlegs (FEBiotec) va decidir impulsar la declaració del 2014 com a Any de la Biotecnologia a Espanya. Aquest reconeixement va ser aprovat de manera unànime al Congrés dels Diputats i durant aquest any, s'estan organitzant esdeveniments per donar a conèixer què és la biotecnologia i la importància que té a la nostra societat.\nUna de les iniciatives més importants tindrà lloc al CosmoCaixa de Barcelona del 9 a l'11 de juliol. Allà se celebrarà el Biotech Annual Congress (BAC 2014), el vuitè Congrés FEBiotec, que convertirà la capital catalana en l'epicentre de la biotecnologia, impulsant un punt de trobada per a professionals i estudiants del sector biotecnològic.\nBAC 2014 comptarà amb la presència de ponents excepcionals, com la Dra. María Blasco (directora del Centre Nacional d'Investigacions Oncològiques), el Dr. Jean Weissenbach (Premi Príncep d'Astúries d'Investigació) i el Dr. Werner Arber (Premi Nobel de Fisiologia o Medicina). Hi haurà també xerrades divulgatives adreçades a públic menys especialitzat, relacionades amb àrees innovadores com la teràpia gènica, la bioinformàtica, la nanobiotecnologia o els biocombustibles, obertes a totes les persones interessades a conèixer les novetats i millores que proporciona la biotecnologia.\nEn aquest punt de trobada, organitzat gràcies al suport de l'Obra Social "la Caixa", es desenvoluparan també concursos d'investigació perquè els joves científics mostrin la seva tasca diària als laboratoris. També hi haurà visites a centres de recerca i empreses biotecnològiques de Catalunya, a més de cursos de formació desenvolupats en col·laboració amb la Fundació del Dr. Antoni Esteve, IUCT o BD Biosciences.\nNo hi ha dubte que la biotecnologia ha arribat a les nostres vides per revolucionar-les per complet. Aquest any 2014 és un bon moment per celebrar les importants aplicacions de la R+D+I, i amb aquest objectiu, CosmoCaixa s'inundarà de biotecnologia gràcies a l'organització de BAC 2014, impulsat per la Federació Espanyola de Biotecnòlegs i l'Associació de Biotecnòlegs de Catalunya.\nInformació i eines multimèdia per a públic escolar, al portal educatiu sobre investigació biomèdica: La Revolució Biotecnològica, Xplore Health\nperseidas neuroimatge llenguatge genètica virus eithealth irb pandèmia educació salut cultius open data patògens barcelona brain health initiative matemàtiques ue espais verds despesa pública anticossos ciencia ciutadana